唐诗粤语读音集

唐詩三百首全文
 * 下列所有唐诗的粤语罗马字读音转写版，请参看唐诗粤语读音集1
 * 瑾昀根據http://cls.hs.yzu.edu.tw/300/ALL/ALLFRAME.htm 整理，已補全big5缺字（含ext-a）「藁」「裛」「嚱」「鏁」「㸌」「㔩」「駞」

汉字至粤语罗马字转换工具


 * 1 [//dohliam.github.io/pingyam/index_en.html https://dohliam.github.io/pingyam/index_en.html]
 * Cantonese Romanization Converter
 * 2 [//www.chineseconverter.com/cantonesetools/en/cantonese-to-jyutping https://www.chineseconverter.com/cantonesetools/en/cantonese-to-jyutping]
 * Cantonese To Jyutping Converter (Cantonese pinyin)
 * 3 [//yue.micblo.com/ https://yue.micblo.com/]
 * 普通话汉字到汉字粤文转换

%%%


 * * https://cantonese.fandom.com/wiki/Common_Chinese_Characters_in_Penkyamp_%E5%B8%B8%E7%94%A8%E6%B1%89%E5%AD%97%E5%B9%BF%E4%B8%9C%E8%AF%9D%E6%8B%BC%E9%9F%B3%E5%8C%96%E8%A1%A8
 * * Common Chinese Characters in Penkyamp 常用汉字广东话拼音化表
 * * https://cantonese.fandom.com/wiki/%E5%94%90%E8%AF%97%E7%B2%A4%E8%AF%AD%E8%AF%BB%E9%9F%B3%E9%9B%86
 * * 唐诗粤语读音集
 * * https://cantonese.fandom.com/wiki/%E5%94%90%E8%AF%97%E7%B2%A4%E8%AF%AD%E8%AF%BB%E9%9F%B3%E9%9B%861
 * * 所有唐诗的粤语罗马字读音转写版

%%%

只要
 * 1）多用手 笔抄 以下链接中的粤语，及其 罗马拼音，每个汉字的罗马拼音抄 3-5次.
 * 2）用 youtube 听“粤语唐诗”，“粤语歌曲、歌词”
 * 应该五日，学会此“广东话罗马拼音”，并见可读音、见可读调.
 * [//cantonese.fandom.com/wiki/Common_Chinese_Characters_in_Penkyamp_%E5%B8%B8%E7%94%A8%E6%B1%89%E5%AD%97%E5%B9%BF%E4%B8%9C%E8%AF%9D%E6%8B%BC%E9%9F%B3%E5%8C%96%E8%A1%A8 https://cantonese.fandom.com/wiki/Common_Chinese_Characters_in_Penkyamp_%E5%B8%B8%E7%94%A8%E6%B1%89%E5%AD%97%E5%B9%BF%E4%B8%9C%E8%AF%9D%E6%8B%BC%E9%9F%B3%E5%8C%96%E8%A1%A8]
 * Common Chinese Characters in Cantonese 常用汉字广东话拼音化表 （最佳）
 * [//www.bing.com/search?q=%e6%9d%8e%e7%99%bd+%e5%94%90%e8%af%97&FORM=HDRSC1 https://www.bing.com/search?q=%e6%9d%8e%e7%99%bd+%e5%94%90%e8%af%97&FORM=HDRSC1]
 * 李白 唐诗
 * [//www.bing.com/search?q=beyond+%e6%ad%8c%e8%af%8d+&FORM=HDRSC1 https://www.bing.com/search?q=beyond+%e6%ad%8c%e8%af%8d+&FORM=HDRSC1]
 * beyond 歌词
 * [//www.bing.com/videos/search?q=%e7%b2%a4%e8%af%ad+%e5%94%90%e8%af%97&FORM=HDRSC3 https://www.bing.com/videos/search?q=%e7%b2%a4%e8%af%ad+%e5%94%90%e8%af%97&FORM=HDRSC3]
 * 粤语 唐诗 视频
 * [//www.bing.com/videos/search?q=beyond+%e6%ad%8c%e8%af%8d+&FORM=HDRSC3 https://www.bing.com/videos/search?q=beyond+%e6%ad%8c%e8%af%8d+&FORM=HDRSC3]
 * beyond 歌词

詩名:賊退示官吏并序

 * 作者:元結
 * 詩體:五言古詩
 * 詩文:昔歲逢太平，山林二十年. 泉源在庭戶，洞壑當門前. 井稅有常期，日晏猶得眠. 忽然遭世變，數歲親戎旃. 今來典斯郡，山夷又紛然. 城小賊不屠，人貧傷可憐. 是以陷鄰境，此州獨得全. 使臣將王命，豈不如賊焉. 令彼徵歛者，迫之如火煎. 誰能絕人命，以作時世賢. 思欲委符節，引竿自刺船. 將家就魚麥，歸老江湖邊.

詩名:石魚湖上醉歌并序

 * 作者:元結
 * 詩體:七言古詩
 * 詩文:石魚湖，似洞庭，夏水欲滿君山青. 山為樽，水為沼，酒徒歷歷坐洲鳥. 長風連日作大浪，不能廢人運酒舫. 我持長瓢坐巴邱，酌飲四座以散愁.

詩名:遣悲懷三首之一

 * 作者:元稹
 * 詩體:七言律詩
 * 詩文:(押佳韻)謝公最小偏憐女，自嫁黔婁百事乖. 顧我無衣搜藎篋，泥他沽酒拔金釵. 野蔬充膳甘長藿，落葉添薪仰古槐. 今日俸錢過十萬，與君營奠復營齋.

詩名:遣悲懷三首之二

 * 作者:元稹
 * 詩體:七言律詩
 * 詩文:(押灰韻)昔日戲言身後事，今朝都到眼前來. 衣裳已施行看盡，針線猶存未忍開. 尚想舊情憐婢僕，也曾因夢送錢財. 誠知此恨人人有，貧賤夫妻百事哀.

詩名:遣悲懷三首之三

 * 作者:元稹
 * 詩體:七言律詩
 * 詩文:(押支韻)閒坐悲君亦自悲，百年都是幾多時？鄧攸無子尋知命，潘岳悼亡猶費詞. 同穴窅冥何所望，他生緣會更難期. 唯將終夜長開眼，報答平生未展眉.

詩名:行宮

 * 作者:元稹
 * 詩體:五言絕句
 * 詩文:(押冬韻)寥落古行宮，宮花寂寞紅. 白頭宮女在，閒坐說玄宗.

詩名:登鸛鵲樓

 * 作者:王之渙
 * 詩體:五言絕句
 * 詩文:(押尤韻)白日依山盡，黃河入海流. 欲窮千里目，更上一層樓.

詩名:出塞

 * 作者:王之渙
 * 詩體:樂府
 * 詩文:黃河遠上白雲間，一片孤城萬仞山. 羌笛何須怨楊柳，春風不度玉門關.

詩名:同從弟南齋翫月憶山陰崔少府

 * 作者:王昌齡
 * 詩體:五言古詩
 * 詩文:高臥南齋時，開帷月初吐. 清輝淡水木，演漾在窗戶. 苒苒幾盈虛，澄澄變今古. 美人清江畔，是夜越吟苦. 千里其如何，微風吹蘭杜.

詩名:塞上曲

 * 作者:王昌齡
 * 詩體:樂府
 * 詩文:蟬鳴桑樹間，八月蕭關道. 出塞復入塞，處處黃蘆草. 從來幽并客，皆向沙場老. 莫作游俠兒，矜誇紫騮好.

詩名:塞下曲

 * 作者:王昌齡
 * 詩體:樂府
 * 詩文:飲馬渡秋水，水寒風似刀. 平沙日未沒，黯黯見臨洮. 昔日長城戰，咸言意氣高. 黃塵足今古，白骨亂蓬蒿.

詩名:芙蓉樓送辛漸

 * 作者:王昌齡
 * 詩體:七言絕句
 * 詩文:(押虞韻)寒雨連江夜入吳，平明送客楚山孤. 洛陽親友如相問，一片冰心在玉壺.

詩名:閨怨

 * 作者:王昌齡
 * 詩體:七言絕句
 * 詩文:(押尤韻)閨中少婦不知愁，春日凝妝上翠樓. 忽見陌頭楊柳色，悔教夫婿覓封侯.

詩名:春宮曲

 * 作者:王昌齡
 * 詩體:七言絕句
 * 詩文:(押豪韻)昨夜風開露井桃，未央前殿月輪高. 平陽歌舞新承寵，簾外春寒賜錦袍.

詩名:長信怨

 * 作者:王昌齡
 * 詩體:樂府
 * 詩文:奉帚平明金殿開，暫將團扇共徘徊. 玉顏不及寒鴉色，猶帶昭陽日影來.

詩名:出塞

 * 作者:王昌齡
 * 詩體:樂府
 * 詩文:秦時明月漢時關，萬里長征人未還. 但使龍城飛將在，不教胡馬度陰山.

詩名:杜少府之任蜀州

 * 作者:王勃
 * 詩體:五言律詩
 * 詩文:(押真韻)城闕輔三秦，風煙望五津. 與君離別意，同是宦遊人. 海內存知己，天涯若比鄰. 無為在歧路，兒女共沾巾.

詩名:新嫁娘詞

 * 作者:王建
 * 詩體:五言絕句
 * 詩文:(押韻)三日入廚下，洗手作羹湯. 未諳姑食性，先遣小姑嘗.

詩名:送別

 * 作者:王維
 * 詩體:五言古詩
 * 詩文:下馬飲君酒，問君何所之？君言不得意，歸臥南山陲. 但去莫復問，白雲無盡時.

詩名:送綦毋潛落第還鄉

 * 作者:王維
 * 詩體:五言古詩
 * 詩文:聖代無隱者，英靈盡來歸. 遂令東山客，不得顧採薇. 既至金門遠，孰云吾道非. 江淮度寒食，京洛縫春衣. 置酒長安道，同心與我違. 行當浮桂棹，未幾拂荊扉. 遠樹帶行客，孤城當落暉. 吾謀適不用，勿謂知音稀.

詩名:青溪

 * 作者:王維
 * 詩體:五言古詩
 * 詩文:言入黃花川，每逐青谿水. 隨山將萬轉，趣途無百里. 聲喧亂石中，色靜深松裡. 漾漾汎菱荇，澄澄映葭葦. 我心素以閒，清川澹如此. 請留盤石上，垂釣將已矣.

詩名:渭川田家

 * 作者:王維
 * 詩體:五言古詩
 * 詩文:斜陽照墟落，窮巷牛羊歸. 野老念牧童，倚杖候荊扉. 雉雊麥苗秀，蠶眠桑葉稀. 田夫荷鋤至，相見語依依. 即此羨閒逸，悵然吟式微.

詩名:西施詠

 * 作者:王維
 * 詩體:五言古詩
 * 詩文:艷色天下重，西施寧久微？朝為越溪女，暮作吳宮妃. 賤日豈殊眾，貴來方悟稀. 邀人傅香粉，不自著羅衣. 君寵益驕態，君憐無是非. 當時浣紗伴，莫得同車歸. 持謝鄰家子，效顰安可希？

詩名:洛陽女兒行

 * 作者:王維
 * 詩體:樂府
 * 詩文:洛陽女兒對門居，纔可容顏十五餘. 良人玉勒乘驄馬，侍女金盤膾鯉魚. 畫閣朱樓盡相望，紅桃綠柳垂簷向. 羅幃送上七香車，寶扇迎歸九華帳. 狂夫富貴在青春，意氣驕奢劇季倫. 自憐碧玉親教舞，不惜珊瑚持與人. 春窗曙滅九微火，九微片片飛花璅. 戲罷曾無理曲時，妝成祇是薰香坐. 城中相識盡繁華，日夜經過趙李家. 誰憐越女顏如玉，貧賤江頭自浣紗.

詩名:老將行

 * 作者:王維
 * 詩體:樂府
 * 詩文:少年十五二十時，步行奪得胡馬騎. 射殺山中白額虎，肯數鄴下黃鬚兒？一身轉戰三千里，一劍曾當百萬師. 漢兵奮迅如霹靂，虜騎崩騰畏蒺藜. 衛青不敗由天幸，李廣無功緣數奇. 自從棄置便衰朽，世事蹉跎成白首. 昔時飛箭無全目，今日垂楊生左肘. 路旁時賣故侯瓜，門前學種先生柳. 蒼茫古木連窮巷，寥落寒山對虛牖. 誓令疏勒出飛泉，不似潁川空使酒. 賀蘭山下陣如雲，羽檄交馳日夕聞. 節使三河募年少，詔書五道出將軍. 試拂鐵衣如雪色，聊持寶劍動星文. 願得燕弓射大將，恥將越甲鳴吾君. 莫嫌舊日雲中守，猶堪一戰立功勳.

詩名:桃源行

 * 作者:王維
 * 詩體:樂府
 * 詩文:漁舟逐水愛山春，兩岸桃花夾古津. 坐看紅樹不知遠，行盡青溪忽值人. 山口潛行始隈隩，山開曠望旋平陸. 遙看一處攢雲樹，近入千家散花竹. 樵客初傳漢姓名，居人未改秦衣服. 居人共住武陵源，還從物外起田園. 月明松下房櫳靜，日出雲中雞犬喧. 驚聞俗客爭來集，競引還家問都邑. 平明閭巷掃花開，薄暮漁樵乘水入. 初因避地去人間，更問神仙遂不還. 峽裡誰知有人事，世中遙望空雲山. 不疑靈境難聞見，塵心未盡思鄉縣. 出洞無論隔山水，辭家終擬長游衍. 自謂經過舊不迷，安知峰壑今來變. 當時只記入山深，青溪幾度到雲林. 春來遍是桃花水，不辨仙源何處尋.

詩名:輞川閒居贈裴秀才迪

 * 作者:王維
 * 詩體:五言律詩
 * 詩文:(押侵韻)寒山轉蒼翠，秋水日潺湲. 倚杖柴門外，臨風聽暮蟬. 渡頭餘落日，墟里上孤煙. 復值接輿醉，狂歌五柳前.

詩名:山居秋暝

 * 作者:王維
 * 詩體:五言律詩
 * 詩文:(押尤韻)空山新雨後，天氣晚來秋. 明月松間照，清泉石上流. 竹喧歸浣女，蓮動下漁舟. 隨意春芳歇，王孫自可留.

詩名:歸嵩山作

 * 作者:王維
 * 詩體:五言律詩
 * 詩文:(押先韻)清川帶長薄，車馬去閒閒. 流水如有意，暮禽相與還. 荒城臨古渡，落日滿秋山. 迢遞嵩高下，歸來且閉關.

詩名:終南山

 * 作者:王維
 * 詩體:五言律詩
 * 詩文:(押虞韻)太乙近天都，連山到海隅. 白雲迴望合，青靄入看無. 分野中峰變，陰晴眾壑殊. 欲投人處宿，隔水問樵夫.

詩名:酬張少府

 * 作者:王維
 * 詩體:五言律詩
 * 詩文:(押侵韻)晚年惟好靜，萬事不關心. 自顧無長策，空知返舊林. 松風吹解帶，山月照彈琴. 君問窮通理，漁歌入浦深.

詩名:過香積寺

 * 作者:王維
 * 詩體:五言律詩
 * 詩文:(押韻)不知香積寺，數里入雲峰. 古木無人徑，深山何處鐘. 泉聲咽危石，日色冷青松. 薄暮空潭曲，安禪制毒龍.

詩名:送梓州李使君

 * 作者:王維
 * 詩體:五言律詩
 * 詩文:(押韻)萬壑樹參天，千山響杜鵑. 山中一夜雨，樹杪百重泉. 漢女輸橦布，巴人訟芋田，文翁翻教授，不敢倚先賢.

詩名:漢江臨眺

 * 作者:王維
 * 詩體:五言律詩
 * 詩文:(押送韻)楚塞三湘接，荊門九派通. 江流天地外，山色有無中. 郡邑浮前浦，波瀾動遠空. 襄陽好風日，留醉與山翁.

詩名:終南別業

 * 作者:王維
 * 詩體:五言律詩
 * 詩文:(押支韻)中歲頗好道，晚家南山陲. 興來每獨往，勝事空自知. 行到水窮處，坐看雲起時. 偶然值林叟，談笑無還期.

詩名:和賈至舍人早朝大明宮之作

 * 作者:王維
 * 詩體:七言律詩
 * 詩文:(押尤韻)絳幘雞人報曉籌，尚衣方進翠雲裘. 九天閶闔開宮殿，萬國衣冠拜冕旒. 日色纔臨仙掌動，香煙欲傍袞龍浮. 朝罷須裁五色詔，珮聲歸到鳳池頭.

詩名:奉和聖制從蓬萊向興慶閣道中留春雨中春望之作應制

 * 作者:王維
 * 詩體:七言律詩
 * 詩文:(押麻韻)渭水自縈秦塞曲，黃山舊繞漢宮斜. 鑾輿迥出千門柳，閣道迴看上苑花. 雲裡帝城雙鳳闕，雨中春樹萬人家. 為乘陽氣行時令，不是宸遊翫物華.

詩名:積雨輞川莊作

 * 作者:王維
 * 詩體:七言律詩
 * 詩文:(押齊韻)積雨空林煙火遲，蒸藜炊黍餉東菑. 漠漠水田飛白鷺，陰陰夏木囀黃鸝. 山中習靜觀朝槿，松下清齋折露葵. 野老與人爭席罷，海鷗何事更相疑？

詩名:贈郭給事

 * 作者:王維
 * 詩體:七言律詩
 * 詩文:(押微韻)洞門高閣靄餘輝，桃李陰陰柳絮飛. 禁裡疏鐘官舍晚，省中啼鳥吏人稀. 晨搖玉珮趨金殿，夕奉天書拜瑣闈. 強欲從君無那老，將因臥病解朝衣.

詩名:鹿柴

 * 作者:王維
 * 詩體:五言絕句
 * 詩文:(押漾韻)空山不見人，但聞人語響. 返景入深林，復照青苔上.

詩名:竹里館

 * 作者:王維
 * 詩體:五言絕句
 * 詩文:(押嘯韻)獨坐幽篁裡，彈琴復長嘯. 深林人不知，明月來相照.

詩名:送別

 * 作者:王維
 * 詩體:五言絕句
 * 詩文:(押微韻)山中相送罷，日暮掩柴扉. 春草明年綠，王孫歸不歸.

詩名:相思

 * 作者:王維
 * 詩體:五言絕句
 * 詩文:(押寘韻)紅豆生南國，春來發幾枝？願君多采擷，此物最相思.

詩名:雜詩

 * 作者:王維
 * 詩體:五言絕句
 * 詩文:(押未韻)君自故鄉來，應知故鄉事. 來日綺窗前，寒梅著花未？

詩名:九月九日憶山東兄弟

 * 作者:王維
 * 詩體:七言絕句
 * 詩文:(押真韻)獨在異鄉為異客，每逢佳節倍思親. 遙知兄弟登高處，遍插茱萸少一人.

詩名:渭城曲

 * 作者:王維
 * 詩體:樂府
 * 詩文:渭城朝雨裛輕塵，客舍青青柳色新. 勸君更盡一杯酒，西出陽關無故人.

詩名:秋夜曲

 * 作者:王維
 * 詩體:樂府
 * 詩文:桂魄初生秋露微，輕羅已薄未更衣. 銀箏夜久殷勤弄，心怯空房不忍歸.

詩名:涼州曲

 * 作者:王翰
 * 詩體:七言絕句
 * 詩文:(押隊韻)葡萄美酒夜光杯，欲飲琵琶馬上催. 醉臥沙場君莫笑，古來征戰幾人回.

詩名:次北固山下

 * 作者:王灣
 * 詩體:五言律詩
 * 詩文:(押韻)客路青山下，行舟綠水前. 潮平兩岸闊，風正一帆懸. 海日生殘夜，江春入舊年. 鄉書何處達，歸雁洛陽邊.

詩名:雲陽館與韓紳宿別

 * 作者:司空曙
 * 詩體:五言律詩
 * 詩文:(押先韻)故人江海別，幾度隔山川. 乍見翻疑夢，相悲各問年. 孤燈寒照雨，深竹暗浮煙. 更有明朝恨，離杯惜共傳.

詩名:喜外弟盧綸見宿

 * 作者:司空曙
 * 詩體:五言律詩
 * 詩文:(押真韻)靜夜四無鄰，荒居舊業貧. 雨中黃葉樹，燈下白頭人. 以我獨沉久，愧君相見頻. 平生自有分，況是蔡家親.

詩名:賊平後送人北歸

 * 作者:司空曙
 * 詩體:五言律詩
 * 詩文:(押刪韻)世亂同南去，時清獨北還. 他鄉生白髮，舊國見青山. 曉月過殘壘，繁星宿故關. 寒禽與衰草，處處伴愁顏.

詩名:長恨歌

 * 作者:白居易
 * 詩體:七言古詩
 * 詩文:漢皇重色思傾國，御宇多年求不得. 楊家有女初長成，養在深閨人未識. 天生麗質難自棄，一朝選在君王側. 回眸一笑百媚生，六宮粉黛無顏色. 春寒賜浴華清池，溫泉水滑洗凝脂. 侍兒扶起嬌無力，正是新承恩澤時. 雲鬢花顏金步搖，芙蓉帳暖度春宵. 春宵苦短日高起，從此君王不早朝. 承歡侍宴無閒暇，春從春游夜專夜. 後宮佳麗三千人，三千寵愛在一身. 金屋妝成嬌侍夜，玉樓宴罷醉和春. 姊妹弟兄皆列土，可憐光彩生門戶. 遂令天下父母心，不重生男重生女. 驪宮高處入青雲，仙樂風飄處處聞. 緩歌謾舞凝絲竹，盡日君王看不足. 漁陽鼙鼓動地來，驚破霓裳羽衣曲. 九重城闕煙塵生，千乘萬騎西南行. 翠華搖搖行復止，西出都門百餘里. 六軍不發無奈何，宛轉蛾眉馬前死. 花鈿委地無人收，翠翹金雀玉搔頭. 君王掩面救不得，回看血淚相和流. 黃埃散漫風蕭索，雲棧縈紆登劍閣. 峨嵋山下少人行，旌旗無光日色薄. 蜀江水碧蜀山青，聖主朝朝暮暮情. 行宮見月傷心色，夜雨聞鈴腸斷聲. 天旋日轉迴龍馭，到此躊躇不能去. 馬嵬坡下泥土中，不見玉顏空死處. 君臣相顧盡霑衣，東望都門信馬歸. 歸來池苑皆依舊，太液芙蓉未央柳. 芙蓉如面柳如眉，對此如何不淚垂？春風桃李花開日，秋雨梧桐葉落時. 西宮南內多秋草，落葉滿階紅不掃. 梨園弟子白髮新，椒房阿監青娥老. 夕殿螢飛思悄然，孤鐙挑盡未成眠. 遲遲鐘鼓初長夜，耿耿星河欲曙天. 鴛鴦瓦冷霜華重，翡翠衾寒誰與共. 悠悠生死別經年，魂魄不曾來入夢. 臨邛道士鴻都客，能以精誠致魂魄. 為感君王輾轉思，遂教方士殷勤覓. 排空馭氣奔如電，升天入地求之遍. 上窮碧落下黃泉，兩處茫茫皆不見. 忽聞海上有仙山，山在虛無縹緲間. 樓閣玲瓏五雲起，其中綽約多仙子. 中有一人字太真，雪膚花貌參差是. 金闕西廂叩玉扃，轉教小玉報雙成. 聞道漢家天子使，九華帳裡夢魂驚. 攬衣推枕起徘徊，珠箔銀屏迤邐開. 雲髻半偏新睡覺，花冠不整下堂來. 風吹仙袂飄飄舉，猶似霓裳羽衣舞. 玉容寂寞淚闌干，梨花一枝春帶雨. 含情凝睇謝君王，一別音容兩渺茫. 昭陽殿裡恩愛絕，蓬萊宮中日月長. 回頭下望人寰處，不見長安見塵霧. 唯將舊物表深情，鈿合金釵寄將去. 釵留一股合一扇，釵擘黃金合分鈿. 但教心似金鈿堅，天上人間會相見. 臨別殷勤重寄詞，詞中有誓兩心知. 七月七日長生殿，夜半無人私語時. 在天願作比翼鳥，在地願為連理枝. 天長地久有時盡，此恨綿綿無盡期.

詩名:琵琶行并序

 * 作者:白居易
 * 詩體:七言古詩
 * 詩文:潯陽江頭夜送客，楓葉荻花秋瑟瑟. 主人下馬客在船，舉酒欲飲無管絃. 醉不成歡慘將別，別時茫茫江浸月. 忽聞水上琵琶聲，主人忘歸客不發. 尋聲闇問彈者誰，琵琶聲停欲語遲. 移船相近邀相見，添酒回鐙重開宴. 千呼萬喚始出來，猶抱琵琶半遮面. 轉軸撥絃三兩聲，未成曲調先有情. 絃絃掩抑聲聲思，似訴平生不得志. 低眉信手續續彈，說盡心中無限事. 輕攏慢撚抹復挑，初為霓裳後六么. 大絃嘈嘈如急雨，小絃切切如私語. 嘈嘈切切錯雜彈，大珠小珠落玉盤. 間關鶯語花底滑，幽咽泉流水下灘. 水泉冷澀絃凝絕，凝絕不通聲漸歇. 別有幽愁闇恨生，此時無聲勝有聲. 銀瓶乍破水漿迸，鐵騎突出刀槍鳴. 曲終收撥當心畫，四絃一聲如裂帛. 東船西舫悄無言，唯見江心秋月白. 沈吟放撥插絃中，整頓衣裳起斂容. 自言本是京城女，家在蝦蟆嶺下住. 十三學得琵琶成，名屬教坊第一部. 曲罷常教善才服，妝成每被秋娘妒. 五陵年少爭纏頭，一曲紅綃不知數. 鈿頭銀篦擊節碎，血色羅裙翻酒污. 今年歡笑復明年，秋月春風等閒度. 弟走從軍阿姨死，暮去朝來顏色故. 門前冷落車馬稀，老大嫁作商人婦. 商人重利輕別離，前月浮梁買茶去. 去來江口守空船，繞船明月江水寒. 夜深忽夢少年事，夢啼妝淚紅闌干. 我聞琵琶已嘆息，又聞此語重唧唧. 同是天涯淪落人，相逢何必曾相識. 我從去年辭帝京，謫居臥病潯陽城. 潯陽地僻無音樂，終歲不聞絲竹聲. 住近湓江地低濕，黃蘆苦竹繞宅生. 其間旦暮聞何物，杜鵑啼血猿哀鳴. 春江花朝秋月夜，往往取酒還獨傾. 豈無山歌與村笛，嘔啞嘲哳難為聽. 今夜聞君琵琶語，如聽仙樂耳暫明. 莫辭更坐彈一曲，為君翻作琵琶行. 感我此語良久立，卻坐促絃絃轉急. 淒淒不是向前聲，滿座重聞皆掩泣. 座中泣下誰最多，江州司馬青衫濕.

詩名:賦得古原草送別

 * 作者:白居易
 * 詩體:五言律詩
 * 詩文:(押韻)離離原上草，一歲一枯榮. 野火燒不盡，春風吹又生. 遠芳侵古道，晴翠接荒城. 又送王孫去，萋萋滿別情.

詩名:自河南經亂，關內阻饑，兄弟離散，各在一處. 因望月有感，聊書所懷，寄上浮梁大兄，於潛七兄，烏江十五兄，兼示符離及下邽弟妹.

 * 作者:白居易
 * 詩體:七言律詩
 * 詩文:(押送韻)時難年荒世業空，弟兄羈旅各西東. 田園寥落干戈後，骨肉流離道路中. 弔影分為千里雁，辭根散作九秋蓬. 共看明月應垂淚，一夜鄉心五處同.

詩名:問劉十九

 * 作者:白居易
 * 詩體:五言絕句
 * 詩文:(押虞韻)綠螘新醅酒，紅泥小火爐. 晚來天欲雪，能飲一杯無？

詩名:宮詞

 * 作者:白居易
 * 詩體:七言絕句
 * 詩文:(押庚韻)淚盡羅巾夢不成，夜深前殿按歌聲. 紅顏未老恩先斷，斜倚薰籠坐到明.

詩名:宮中詞

 * 作者:朱慶餘
 * 詩體:七言絕句
 * 詩文:(押元韻)寂寂花時閉院門，美人相並立瓊軒. 含情欲說宮中事，鸚鵡前頭不敢言.

詩名:近試上張水部

 * 作者:朱慶餘
 * 詩體:七言絕句
 * 詩文:(押虞韻)洞房昨夜停紅燭，待曉堂前拜舅姑. 妝罷低聲問夫婿，畫眉深淺入時無？

詩名:哥舒歌

 * 作者:西鄙人
 * 詩體:五言絕句
 * 詩文:(押豪韻)北斗七星高，哥舒夜帶刀. 至今窺牧馬，不敢過臨洮.

詩名:題大庾嶺北驛

 * 作者:宋之問
 * 詩體:五言律詩
 * 詩文:(押灰韻)陽月南飛雁，傳聞至此回. 我行殊未已，何日復歸來. 江靜潮初落，林昏瘴不開. 明朝望鄉處，應見隴頭梅.

詩名:與高適薛據登慈恩寺浮圖

 * 作者:岑參
 * 詩體:五言古詩
 * 詩文:塔勢如湧出，孤高聳天宮. 登臨出世界，磴道盤虛空. 突兀壓神州，崢嶸如鬼工. 四角礙白日，七層摩蒼穹. 下窺指高鳥，俯聽聞驚風. 連山若波濤，奔湊似朝東. 青槐夾馳道，宮館何玲瓏. 秋色從西來，蒼然滿關中. 五陵北原上，萬古青濛濛. 淨理了可悟，勝因夙所宗. 誓將挂冠去，覺道資無窮.

詩名:走馬川行奉送封大夫出師西征

 * 作者:岑參
 * 詩體:七言古詩
 * 詩文:君不見走馬川行雪海邊，平沙莽莽黃入天. 輪臺九月風夜吼，一川碎石大如斗，隨風滿地石亂走. 匈奴草黃馬正肥，金山西見煙塵飛，漢家大將西出師. 將軍金甲夜不脫，半夜軍行戈相撥，風頭如刀面如割. 馬毛帶雪汗氣蒸，五花連錢旋作冰，幕中草檄硯水凝. 虜騎聞之應膽懾，料知短兵不敢接，軍師西門佇獻捷.

詩名:輪臺歌奉送封大夫出師西征

 * 作者:岑參
 * 詩體:七言古詩
 * 詩文:輪臺城頭夜吹角，輪臺城北旄頭落. 羽書昨夜過渠黎，單于已在金山西. 戍樓西望煙塵黑，漢兵屯在輪臺北. 上將擁旄西出征，平明吹笛大軍行. 四邊伐鼓雪海湧，三軍大呼陰山動. 虜塞兵氣連雲屯，戰場白骨纏草根. 劍河風急雪片闊，沙口石凍馬蹄脫. 亞相勤王甘苦辛，誓將報主靜邊塵. 古來青史誰不見，今見功名勝古人.

詩名:白雪歌送武判官歸京

 * 作者:岑參
 * 詩體:七言古詩
 * 詩文:北風捲地白草折，胡天八月即飛雪. 忽如一夜春風來，千樹萬樹梨花開. 散入珠簾濕羅幕，狐裘不煖錦衾薄. 將軍角弓不得控，都護鐵衣冷猶著. 瀚海闌干百丈冰，愁雲慘澹萬里凝. 中軍置酒飲歸客，胡琴琵琶與羌笛. 紛紛暮雪下轅門，風掣紅旗凍不翻. 輪臺東門送君去，去時雪滿天山路. 山迴路轉不見君，雪上空留馬行處.

詩名:寄左省杜拾遺

 * 作者:岑參
 * 詩體:五言律詩
 * 詩文:(押微韻)聯步趨丹陛，分曹限紫微. 曉隨天使入，暮惹御香歸. 白髮悲花落，青雲羨鳥飛. 聖朝無闕事，自覺諫書稀.

詩名:奉賈至舍人早朝大明宮之作

 * 作者:岑參
 * 詩體:七言律詩
 * 詩文:(押寒韻)雞鳴紫陌曙光寒，鶯囀皇州春色闌金闕曉鐘開萬戶，玉階仙仗擁千官. 花迎劍珮星初落，柳拂旌旗露未乾. 獨有鳳凰池上客，陽春一曲和皆難.

詩名:逢入京使

 * 作者:岑參
 * 詩體:七言絕句
 * 詩文:(押寒韻)故園東望路漫漫，雙袖龍鍾淚不乾. 馬上相逢無紙筆，憑君傳語報平安.

詩名:下終南山遇斛斯山人宿置酒

 * 作者:李白
 * 詩體:五言古詩
 * 詩文:暮從碧山下，山月隨人歸. 卻顧所來徑，蒼蒼橫翠微. 相攜及田家，童稚開荊扉. 綠竹入幽徑，青蘿拂行衣. 歡言得所憩，美酒聊共揮. 長歌吟松風，曲盡河星稀. 我醉君復樂，陶然共忘機.

詩名:月下獨酌

 * 作者:李白
 * 詩體:五言古詩
 * 詩文:花間一壺酒，獨酌無相親. 舉杯邀明月，對影成三人. 月既不解飲，影徒隨我身. 暫伴月將影，行樂須及春. 我歌月徘徊，我舞影零亂. 醒時同交歡，醉後各分散. 永結無情遊，相期邈雲漢.

詩名:春思

 * 作者:李白
 * 詩體:五言古詩
 * 詩文:燕草如碧絲，秦桑低綠枝. 當君懷歸日，是妾斷腸時. 春風不相識，何事入羅幃？

詩名:關山月

 * 作者:李白
 * 詩體:樂府
 * 詩文:明月出天山，蒼茫雲海間. 長風幾萬里，吹度玉門關. 漢下白登道，胡窺青海灣. 由來征戰地，不見有人還. 戍客望邊色，思歸多苦顏. 高樓當此夜，歎息未應閒.

詩名:子夜四時歌春歌

 * 作者:李白
 * 詩體:樂府
 * 詩文:秦地羅敷女，採桑綠水邊. 素手青條上，紅妝白日鮮. 蠶饑妾欲去，五馬莫留連.

詩名:子夜四時歌夏歌

 * 作者:李白
 * 詩體:樂府
 * 詩文:鏡湖三百里，菡萏發荷花. 五月西施採，人看隘若耶. 回舟不待月，歸去越王家.

詩名:子夜四時歌秋歌

 * 作者:李白
 * 詩體:樂府
 * 詩文:長安一片月，萬戶擣衣聲. 秋風吹不盡，總是玉關情. 何日平胡虜，良人罷遠征.

詩名:子夜四時歌冬歌

 * 作者:李白
 * 詩體:樂府
 * 詩文:明朝驛使發，一夜絮征袍. 素手抽鍼冷，那堪把剪刀. 裁縫寄遠道，幾日到臨洮.

詩名:長干行之一

 * 作者:李白
 * 詩體:樂府
 * 詩文:妾髮初覆額，折花門前劇. 郎騎竹馬來，繞床弄青梅. 同居長干里，兩小無嫌猜. 十四為君婦，羞顏未嘗開. 低頭向暗壁，千喚不一回. 十五始展眉，願同塵與灰. 常存抱柱信，豈上望夫臺. 十六君遠行，瞿唐灩澦堆. 五月不可觸，猿聲天上哀. 門前遲形跡，一一生綠苔. 苔深不能掃，落葉秋風早. 八月蝴蝶來，雙飛西園草. 感此傷妾心，坐愁紅顏老. 早晚下三巴，預將書報家. 相迎不道遠，直至長風沙.

詩名:長干行之二

 * 作者:李白
 * 詩體:樂府
 * 詩文:憶妾深閨裡，煙塵不曾識. 嫁與長干人，沙頭候風色. 五月南風興，思君下巴陵. 八月西風起，想君發揚子. 去來悲如何，見少別離多. 湘潭幾日到，妾夢越風波. 昨夜狂風度，吹折江頭樹. 淼淼暗無邊，行人在何處. 好乘浮雲驄，佳期蘭渚東. 鴛鴦綠蒲上，翡翠錦屏中. 自憐十五餘，顏色桃花紅. 那作商人婦，愁水又愁風.

詩名:廬山謠寄盧侍御虛舟

 * 作者:李白
 * 詩體:七言古詩
 * 詩文:我本楚狂人，鳳歌笑孔丘. 手持綠玉杖，朝別黃鶴樓. 五嶽尋仙不辭遠，一生好入名山遊. 廬山秀出南斗傍，屏風九疊雲錦張，影落明湖青黛光. 金闕前開二峰長，銀河倒挂三石梁. 香爐瀑布遙相望，迴崖沓障淩蒼蒼. 翠影紅霞映朝日，鳥飛不到吳天長. 登高壯觀天地間，大江茫茫去不還. 黃雲萬里動風色，白波九道流雪山. 好為廬山謠，興因廬山發，閒窺石鏡清我心. 謝公行處蒼苔沒，早服還丹無世情. 琴心三疊道初成，遙見仙人彩雲裡，手把芙蓉朝玉京. 先期汗漫九垓上，願接盧敖遊太清.

詩名:夢遊天姥吟留別

 * 作者:李白
 * 詩體:七言古詩
 * 詩文:海客談瀛洲，煙濤微茫信難求. 越人語天姥，雲霓明滅或可睹. 天姥連天向天橫，勢拔五嶽掩赤城. 天台四萬八千丈，對此欲倒東南傾. 我欲因之夢吳越，一夜飛渡鏡湖月. 湖月照我影，送我至剡溪. 謝公宿處今尚在，綠水蕩漾清猿啼. 腳著謝公屐，身登青雲梯. 半壁見海日，空中聞天雞. 千巖萬壑路不定，迷花倚石忽已暝. 熊咆龍吟殷岩泉，慄深林兮驚層巔. 雲青青兮欲雨，水澹澹兮生煙. 列缺霹靂，邱巒奔摧. 洞天石扉，訇然中開. 青冥浩蕩不見底，日月照耀金銀臺. 霓為衣兮風為馬，雲之君兮紛紛而來下. 虎鼓瑟兮鸞回車，仙之人兮列如麻. 忽魂悸以魄動，怳驚起而長嗟. 惟覺時之枕席，失向來之煙霞. 世間行樂亦如此，古來萬事東流水. 別君去矣何時還？且放白鹿青崖間，須行即騎向名山. 安能摧眉折腰事權貴，使我不得開心顏.

詩名:金陵酒肆留別

 * 作者:李白
 * 詩體:七言古詩
 * 詩文:風吹柳花滿店香，吳姬壓酒勸客嘗. 金陵子弟來相送，欲行不行各盡觴. 請君試問東流水，別意與之誰短長.

詩名:宣州謝朓樓餞別校書叔雲

 * 作者:李白
 * 詩體:七言古詩
 * 詩文:棄我去者，昨日之日不可留. 亂我心者，今日之日多煩憂. 長風萬里送秋雁，對此可以酣高樓. 蓬萊文章建安骨，中間小謝又清發. 俱懷逸興壯思飛，欲上青天覽明月. 抽刀斷水水更流，舉杯消愁愁更愁. 人生在世不稱意，明朝散髮弄扁舟.

詩名:蜀道難

 * 作者:李白
 * 詩體:樂府
 * 詩文:噫吁嚱，危乎高哉，蜀道之難難於上青天. 蠶叢及魚鳧，開國何茫然. 爾來四萬八千歲，乃與秦塞通人煙. 西當太白有鳥道，可以橫絕峨眉巔. 地崩山摧壯士死，然後天梯石棧方鉤連. 上有六龍回日之高標，下有衝波逆折之迴川. 黃鶴之飛尚不得過，猿猱欲度愁攀緣. 青泥何盤盤，百步九折縈巖巒. 捫參歷井仰脅息，以手撫膺坐長歎. 問君西遊何時還，畏途巉巖不可攀. 但見悲鳥號古木，雄飛從雌繞林間. 又聞子規啼夜月，愁空山. 蜀道之難難於上青天，使人聽此凋朱顏. 連峰去天不盈尺，枯松倒挂倚絕壁. 飛湍瀑流爭喧豗，砯崖轉石萬壑雷. 其險也如此，嗟爾遠道之人，胡為乎來哉. 劍閣崢嶸而崔嵬，一夫當關，萬夫莫開. 所守或匪親，化為狼與豺. 朝避猛虎，夕避長蛇. 磨牙吮血，殺人如麻. 錦城雖云樂，不如早還家. 蜀道之難難於上青天，側身西望長咨嗟.

詩名:長相思二首之一

 * 作者:李白
 * 詩體:樂府
 * 詩文:長相思，在長安. 絡緯秋啼金井闌，微霜淒淒簟色寒. 孤燈不明思欲絕，卷帷望月空長歎. 美人如花隔雲端，上有青冥之長天，下有淥水之波瀾. 天長地遠魂飛苦，夢魂不到關山難. 長相思，摧心肝.

詩名:長相思二首之二

 * 作者:李白
 * 詩體:樂府
 * 詩文:日色欲盡花含煙，月明如素愁不眠. 趙瑟初停鳳凰柱，蜀琴欲奏鴛鴦絃. 此曲有意無人傳，願隨春風寄燕然. 憶君迢迢隔青天，昔時橫波目，今成流淚泉. 不信妾腸斷，歸來看取明鏡前.

詩名:行路難三首之一

 * 作者:李白
 * 詩體:樂府
 * 詩文:金樽清酒斗十千，玉盤珍羞直萬錢. 停杯投箸不能食，拔劍四顧心茫然. 欲渡黃河冰塞川，將登太行雪暗天. 閑來垂釣坐溪上，忽復乘舟夢日邊. 行路難，行路難. 多歧路，今安在. 長風破浪會有時，直挂雲帆濟滄海.

詩名:行路難三首之二

 * 作者:李白
 * 詩體:樂府
 * 詩文:大道如青天，我獨不得出. 羞逐長安社中兒，赤雞白狗賭梨栗. 彈劍作歌奏苦聲，曳裾王門不稱情. 淮陰市井笑韓信，漢朝公卿忌賈生. 君不見，昔時燕家重郭隗. 擁篲折節無嫌猜，劇辛樂毅感恩分. 輸肝剖膽效英才，昭王白骨縈蔓草. 誰人更掃黃金臺，行路難. 歸去來.

詩名:行路難三首之三

 * 作者:李白
 * 詩體:樂府
 * 詩文:有耳莫洗潁川水，有口莫食首陽蕨. 含光混世貴無名，何用孤高比雲月. 吾觀自古賢達人，功成不退皆殞身. 子胥既棄吳江上，屈原終投湘水濱. 陸機雄才豈自保，李斯稅駕苦不早. 華亭鶴唳詎可聞，上蔡蒼鷹何足道. 君不見，吳中張翰稱達生. 秋風忽憶江東行，且樂生前一杯酒. 何須身後千載名.

詩名:將進酒

 * 作者:李白
 * 詩體:樂府
 * 詩文:君不見黃河之水天上來，奔流到海不復回，君不見高堂明鏡悲白髮，朝如青絲暮成雪. 人生得意須盡歡，莫使金樽空對月. 天生我材必有用，千金散盡還復來. 烹羊宰牛且為樂，會須一飲三百杯. 岑夫子，丹邱生，將進酒，杯莫停. 與君歌一曲，請君為我傾耳聽. 鐘鼓饌玉不足貴，但願長醉不願醒. 古來聖賢皆寂寞，唯有飲者留其名. 陳王昔時宴平樂，斗酒十千恣歡謔. 主人何為言少錢，徑須沽取對君酌. 五花馬，千金裘，呼兒將出換美酒，與爾同消萬古愁.

詩名:贈孟浩然

 * 作者:李白
 * 詩體:五言律詩
 * 詩文:(押文韻)吾愛孟夫子，風流天下聞. 紅顏棄軒冕，白首臥松雲. 醉月頻中聖，迷花不事君. 高山安可仰，徒此挹清芬.

詩名:渡荊門送別

 * 作者:李白
 * 詩體:五言律詩
 * 詩文:(押尤韻)渡遠荊門外，來從楚國遊. 山隨平野盡，江入大荒流. 月下飛天鏡，雲生結海樓. 仍憐故鄉水，萬里送行舟.

詩名:送友人

 * 作者:李白
 * 詩體:五言律詩
 * 詩文:(押庚韻)青山橫北郭，白水繞東城. 此地一為別，孤蓬萬里征. 浮雲遊子意，落日故人情. 揮手自茲去，蕭蕭班馬鳴.

詩名:聽蜀僧濬彈琴

 * 作者:李白
 * 詩體:五言律詩
 * 詩文:(押冬韻)蜀僧抱綠綺，西下峨眉峰. 為我一揮手，如聽萬壑松. 客心洗流水，餘響入霜鐘. 不覺碧山暮，秋雲暗幾重.

詩名:夜泊牛渚懷古

 * 作者:李白
 * 詩體:五言律詩
 * 詩文:(押文韻)牛渚西江夜，青天無片雲. 登舟望秋月，空憶謝將軍. 余亦能高詠，斯人不可聞. 明朝掛帆去，楓葉落紛紛.

詩名:夜思

 * 作者:李白
 * 詩體:五言絕句
 * 詩文:(押陽韻)床前明月光，疑是地上霜. 舉頭望明月，低頭思故鄉.

詩名:怨情

 * 作者:李白
 * 詩體:五言絕句
 * 詩文:(押支韻)美人捲珠簾，深坐顰蛾眉. 但見淚痕濕，不知心恨誰.

詩名:玉階怨

 * 作者:李白
 * 詩體:樂府
 * 詩文:玉階生白露，夜久侵羅襪. 卻下水晶簾，玲瓏望秋月.

詩名:黃鶴樓送孟浩然之廣陵

 * 作者:李白
 * 詩體:七言絕句
 * 詩文:(押尤韻)故人西辭黃鶴樓，煙花三月下揚州. 孤帆遠影碧空盡，惟見長江天際流.

詩名:下江陵

 * 作者:李白
 * 詩體:七言絕句
 * 詩文:(押刪韻)朝辭白帝彩雲間，千里江陵一日還. 兩岸猿聲啼不住，輕舟已過萬重山.

詩名:清平調三首之一

 * 作者:李白
 * 詩體:樂府
 * 詩文:雲想衣裳花想容，春風拂檻露華濃. 若非群玉山頭見，會向瑤臺月下逢.

詩名:清平調三首之二

 * 作者:李白
 * 詩體:樂府
 * 詩文:一枝紅豔露凝香，雲雨巫山枉斷腸. 借問漢宮誰得似，可憐飛燕倚新妝.

詩名:清平調三首之三

 * 作者:李白
 * 詩體:樂府
 * 詩文:名花傾國兩相歡，長得君王帶笑看. 解識春風無限恨，沈香亭北倚闌干.

詩名:喜見外弟又言別

 * 作者:李益
 * 詩體:五言律詩
 * 詩文:(押冬韻)十年離亂後，長大一相逢. 問姓驚初見，稱名憶舊容. 別來滄海事，語罷暮天鐘. 明日巴陵道，秋山又幾重.

詩名:江南曲

 * 作者:李益
 * 詩體:樂府
 * 詩文:嫁得瞿塘賈，朝朝誤妾期. 早知潮有信，嫁與弄潮兒.

詩名:夜上受降城聞笛

 * 作者:李益
 * 詩體:七言絕句
 * 詩文:(押陽韻)迴樂峰前沙似雪，受降城外月如霜. 不知何處吹蘆管，一夜征人盡望鄉.

詩名:韓碑

 * 作者:李商隱
 * 詩體:七言古詩
 * 詩文:元和天子神武姿，彼何人哉軒與羲. 誓將上雪列聖恥，坐法宮中朝四夷. 淮西有賊五十載，封狼生貙貙生羆. 不據山河據平地，長戈利矛日可麾. 帝得聖相相曰度，賊斫不死神扶持. 腰懸相印作都統，陰風慘澹天王旗. 愬武古通作牙爪，儀曹外郎載筆隨. 行軍司馬智且勇，十四萬眾猶虎貔. 入蔡縛賊獻太廟，功無與讓恩不訾. 帝曰汝度功第一，汝從事愈宜為辭. 愈拜稽首蹈且舞：金石刻畫臣能為. 古者世稱大手筆，此事不係於職司，當仁自古有不讓. 言訖屢頷天子頤. 公退齋戒坐小閣，濡染大筆何淋漓. 點竄堯典舜典字，塗改清廟生民詩. 文成破體書在紙，清晨再拜鋪丹墀. 表曰臣愈昧死上，詠神聖功書之碑. 碑高三丈字如斗，負以靈鼇蟠以螭. 句奇語重喻者少，讒之天子言其私. 長繩百尺拽碑倒，麤沙大石相磨治. 公之斯文若元氣，先時已入人肝脾. 湯盤孔鼎有述作，今無其器存其辭. 嗚呼聖王及聖相，相與烜赫流淳熙. 公之斯文不示後，曷與三五相攀追？願書萬本誦萬遍，口角流沫右手胝. 傳之七十有二代，以為封禪玉檢明堂基.

詩名:蟬

 * 作者:李商隱
 * 詩體:五言律詩
 * 詩文:(押庚韻)本以高難飽，徒勞恨費聲. 五更疏欲斷，一樹碧無情. 薄宦梗猶泛，故園蕪已平. 煩君最相警，我亦舉家清.

詩名:風雨

 * 作者:李商隱
 * 詩體:五言律詩
 * 詩文:(押先韻)淒涼寶劍篇，羈泊欲窮年. 黃葉仍風雨，青樓自管絃. 新知遭薄俗，舊好隔良緣. 心斷新豐酒，銷愁斗幾千.

詩名:落花

 * 作者:李商隱
 * 詩體:五言律詩
 * 詩文:(押微韻)高閣客竟去，小園花亂飛. 參差連曲陌，迢遞送斜暉. 腸斷未忍掃，眼穿仍欲歸. 芳心向春盡，所得是沾衣.

詩名:涼思

 * 作者:李商隱
 * 詩體:五言律詩
 * 詩文:(押支韻)客去波平檻，蟬休露滿枝. 永懷當此節，倚立自移時. 北斗兼春遠，南陵寓使遲. 天涯占夢數，疑誤有新知.

詩名:北青蘿

 * 作者:李商隱
 * 詩體:五言律詩
 * 詩文:(押蒸韻)殘陽西入崦，茅屋訪孤僧. 落葉人何在，寒雲路幾層. 獨敲初夜磬，閒倚一枝藤. 世界微塵裡，吾寧愛與憎？

詩名:錦瑟

 * 作者:李商隱
 * 詩體:七言律詩
 * 詩文:(押先韻)錦瑟無端五十絃，一絃一柱思華年. 莊生曉夢迷蝴蝶，望帝春心託杜鵑. 滄海月明珠有淚，藍田日暖玉生煙. 此情可待成追憶？只是當時已惘然.

詩名:無題

 * 作者:李商隱
 * 詩體:七言律詩
 * 詩文:(押東韻)昨夜星辰昨夜風，畫樓西畔桂堂東. 身無彩鳳雙飛翼，心有靈犀一點通. 隔座送鉤春酒暖，分曹射覆蠟燈紅. 嗟余聽鼓應官去，走馬蘭臺類轉蓬.

詩名:隋宮

 * 作者:李商隱
 * 詩體:七言律詩
 * 詩文:(押麻韻)紫泉宮殿鎖煙霞，欲取蕪城作帝家. 玉璽不緣歸日角，錦帆應是到天涯. 於今腐草無螢火，終古垂楊有暮鴉. 地下若逢陳後主，豈宜重問後庭花.

詩名:無題二首之一

 * 作者:李商隱
 * 詩體:七言律詩
 * 詩文:(押冬韻)來是空言去絕蹤，月斜樓上五更鐘. 夢為遠別啼難喚，書被催成墨未濃. 蠟照半籠金翡翠，麝熏微度繡芙蓉. 劉郎已恨蓬山遠，更隔蓬山一萬重.

詩名:無題二首之二

 * 作者:李商隱
 * 詩體:七言律詩
 * 詩文:(押灰韻)颯颯東風細雨來，芙蓉塘外有輕雷. 金蟾齧鏁燒香入，玉虎牽絲汲井迴. 賈氏窺簾韓掾少，宓妃留枕魏王才. 春心莫共花爭發，一寸想思一寸灰.

詩名:籌筆驛

 * 作者:李商隱
 * 詩體:七言律詩
 * 詩文:(押麻韻)猿鳥猶疑畏簡書，風雲常為護儲胥. 徒令上將揮神筆，終見降王走傳車. 管樂有才元不忝，關張無命欲何如. 他年錦里經祠廟，梁父吟成恨有餘.

詩名:無題

 * 作者:李商隱
 * 詩體:七言律詩
 * 詩文:(押先韻)相見時難別亦難，東風無力百花殘. 春蠶到死絲方盡，蠟炬成灰淚始乾. 曉鏡但愁雲鬢改，夜吟應覺月光寒. 蓬萊此去無多路，青鳥殷勤為探看.

詩名:春雨

 * 作者:李商隱
 * 詩體:七言律詩
 * 詩文:(押微韻)悵臥新春白袷衣，白門寥落意多違. 紅樓隔雨相望冷，珠箔飄燈獨自歸. 遠路應悲春晼晚，殘宵猶得夢依稀. 玉璫緘札何由達，萬里雲羅一雁飛.

詩名:無題二首之一

 * 作者:李商隱
 * 詩體:七言律詩
 * 詩文:(押東韻)鳳尾香羅薄幾重，碧文圓頂夜深縫. 扇裁月魄羞難掩，車走雷聲語未通. 曾是寂寥金燼暗，斷無消息石榴紅. 斑騅只繫垂楊岸，何處西南待好風.

詩名:無題二首之二

 * 作者:李商隱
 * 詩體:七言律詩
 * 詩文:(押陽韻)重幃深下莫愁堂，臥後清宵細細長. 神女生涯原是夢，小姑居處本無郎. 風波不信菱枝弱，月露誰教桂葉香. 直道相思了無益，未妨惆悵是清狂.

詩名:登樂遊原

 * 作者:李商隱
 * 詩體:五言絕句
 * 詩文:(押元韻)向晚意不適，驅車登古原. 夕陽無限好，只是近黃昏.

詩名:夜雨寄北

 * 作者:李商隱
 * 詩體:七言絕句
 * 詩文:(押支韻)君問歸期未有期，巴山夜雨漲秋池. 何當共翦西窗燭，卻話巴山夜雨時.

詩名:寄令狐郎中

 * 作者:李商隱
 * 詩體:七言絕句
 * 詩文:(押御韻)嵩雲秦樹久離居，雙鯉迢迢一紙書. 休問梁園舊賓客，茂陵秋雨病相如.

詩名:為有

 * 作者:李商隱
 * 詩體:七言絕句
 * 詩文:(押蕭韻)為有雲屏無限嬌，鳳城寒盡怕春宵. 無端嫁得金龜婿，辜負香衾事早朝.

詩名:隋宮

 * 作者:李商隱
 * 詩體:七言絕句
 * 詩文:(押陷韻)乘興南遊不戒嚴，九重誰省諫書函. 春風舉國裁宮錦，半作障泥半作帆.

詩名:瑤池

 * 作者:李商隱
 * 詩體:七言絕句
 * 詩文:(押灰韻)瑤池阿母綺窗開，黃竹歌聲動地哀. 八駿日行三萬里，穆王何事不重來？

詩名:嫦娥

 * 作者:李商隱
 * 詩體:七言絕句
 * 詩文:(押侵韻)雲母屏風燭影深，長河漸落曉星沈. 嫦娥應悔偷靈藥，碧海青天夜夜心.

詩名:賈生

 * 作者:李商隱
 * 詩體:七言絕句
 * 詩文:(押真韻)宣室求賢訪逐臣，賈生才調更無倫. 可憐夜半虛前席，不問倉生問鬼神.

詩名:古意

 * 作者:李頎
 * 詩體:七言古詩
 * 詩文:男兒事長征，少小幽燕客. 賭勝馬蹄下，由來輕七尺. 殺人莫敢前，鬚如蝟毛磔. 黃雲隴底白雲飛，未得報恩不得歸. 遼東少婦年十五，慣彈琵琶解歌舞. 今為羌笛出塞聲，使我三軍淚如雨.

詩名:送陳章甫

 * 作者:李頎
 * 詩體:七言古詩
 * 詩文:四月南風大麥黃，棗花未落桐葉長. 青山朝別暮還見，嘶馬出門思舊鄉. 陳侯立身何坦蕩，虯鬚虎眉仍大顙. 腹中貯書一萬卷，不肯低頭在草莽. 東門酤酒飲我曹，心輕萬事如鴻毛. 醉臥不知白日暮，有時空望孤雲高. 長河浪頭連天黑，津吏停舟渡不得. 鄭國遊人未及家，洛陽行子空歎息. 聞道故林相識多，罷官昨日今如何？

詩名:琴歌

 * 作者:李頎
 * 詩體:七言古詩
 * 詩文:主人有酒歡今夕，請奏鳴琴廣陵客. 月照城頭烏半飛，霜淒萬木風入衣. 銅鑪華燭燭增輝，初彈淥水後楚妃. 一聲已動物皆靜，四座無言星欲稀. 清淮奉使千餘里，敢告雲山從此始.

詩名:聽董大彈胡笳兼寄語弄房給事

 * 作者:李頎
 * 詩體:七言古詩
 * 詩文:蔡女昔造胡笳聲，一彈一十有八拍. 胡人落淚沾邊草，漢使斷腸對歸客. 古戍蒼蒼烽火寒，大荒陰沈飛雪白. 先拂商絃後角羽，四郊秋葉驚摵摵. 董夫子，通神明，深松竊聽來妖精. 言遲更速皆應手，將往復旋如有情. 空山百鳥散還合，萬里浮雲陰且晴. 嘶酸雛雁失群夜，斷絕胡兒戀母聲. 川為淨其波，鳥亦罷其鳴. 烏珠部落家鄉遠，邏娑沙塵哀怨生. 幽音變調忽飄灑，長風吹林雨墮瓦. 迸泉颯颯飛木末，野鹿呦呦走堂下. 長安城連東掖垣，鳳凰池對青瑣門. 高才脫略名與利，日夕望君抱琴至.

詩名:聽安萬善吹觱栗歌

 * 作者:李頎
 * 詩體:七言古詩
 * 詩文:南山截竹為觱栗，此樂本自龜茲出. 流傳漢地曲轉奇，涼州胡人為我吹. 傍鄰聞者多歎息，遠客思鄉皆淚垂. 世人能聽不能賞，長飆風中自來往. 枯桑老柏寒颼飀，九雛鳴鳳亂啾啾. 龍吟虎嘯一時發，萬籟百泉相與秋. 忽然更作漁陽摻，黃雲蕭條白日黯. 變調各聞楊柳春，上林繁花照眼新. 歲夜高堂列明燭，美酒一杯聲一曲.

詩名:古從軍行

 * 作者:李頎
 * 詩體:樂府
 * 詩文:白日登山望烽火，黃昏飲馬傍交河. 行人刁斗風沙暗，公主琵琶幽怨多. 野營萬里無城郭，雨雪紛紛連大漠. 胡雁哀鳴夜夜飛，胡兒眼淚雙雙落. 聞道玉門猶被遮，應將性命逐輕車. 年年戰骨埋荒外，空見蒲萄入漢家.

詩名:送魏萬之京

 * 作者:李頎
 * 詩體:七言律詩
 * 詩文:(押箇韻)朝聞遊子唱離歌，昨夜微霜初度河. 鴻雁不堪愁裡聽，雲山況是客中過. 關城曙色催寒近，御苑砧聲向晚多. 莫是長安行樂處，空令歲月易蹉跎.

詩名:聽箏

 * 作者:李端
 * 詩體:五言絕句
 * 詩文:(押先韻)鳴箏金粟柱，素手玉房前. 欲得周郎顧，時時誤拂絃.

詩名:渡漢江

 * 作者:李頻
 * 詩體:五言絕句
 * 詩文:(押真韻)嶺外音書絕，經冬復歷春. 近鄉情更怯，不敢問來人.

詩名:望嶽

 * 作者:杜甫
 * 詩體:五言古詩
 * 詩文:岱宗夫如何，齊魯青未了. 造化鍾神秀，陰陽割昏曉. 盪胸生曾雲，決眥入歸鳥. 會當凌絕頂，一覽眾山小.

詩名:贈衛八處士

 * 作者:杜甫
 * 詩體:五言古詩
 * 詩文:人生不相見，動如參與商. 今夕復何夕，共此燈燭光. 少壯能幾時，鬢髮各已蒼. 訪舊半為鬼，驚呼熱中腸. 焉知二十載，重上君子堂. 昔別君未婚，兒女忽成行. 怡然敬父執，問我來何方. 問答乃未已，驅兒羅酒漿. 夜雨剪春韭，新炊間黃粱. 主稱會面難，一舉累十觴. 十觴亦不醉，感子故意長. 明日隔山岳，世事兩茫茫.

詩名:佳人

 * 作者:杜甫
 * 詩體:五言古詩
 * 詩文:絕代有佳人，幽居在空谷. 自云良家子，零落依草木. 關中昔喪亂，兄弟遭殺戮. 官高何足論，不得收骨肉. 世情惡衰歇，萬事隨轉燭. 夫婿輕薄兒，新人美如玉. 合昏尚知時，鴛鴦不獨宿. 但見新人笑，那聞舊人哭. 在山泉水清，出山泉水濁. 侍婢賣珠迴，牽蘿補茅屋. 摘花不插髮，采柏動盈掬. 天寒翠袖薄，日暮倚修竹.

詩名:夢李白二首之一

 * 作者:杜甫
 * 詩體:五言古詩
 * 詩文:死別已吞聲，生別常惻惻. 江南瘴癘地，逐客無消息. 故人入我夢，明我長相憶. 君今在羅網，何以有羽翼？恐非平生魂，路遠不可測. 魂來楓林青，魂返關塞黑. 落月滿屋梁，猶疑照顏色. 水深波浪闊，無使蛟龍得.

詩名:夢李白二首之二

 * 作者:杜甫
 * 詩體:五言古詩
 * 詩文:浮雲終日行，遊子久不至. 三夜頻夢君，情親見君意. 告歸常局促，苦道來不易. 江湖多風波，舟楫恐失墜. 出門搔白首，若負平生志. 冠蓋滿京華，斯人獨憔悴. 孰云網恢恢，將老身反累. 千秋萬歲名，寂寞身後事.

詩名:韋諷錄事宅觀曹將軍畫馬圖

 * 作者:杜甫
 * 詩體:七言古詩
 * 詩文:國初已來畫鞍馬，神妙獨數江都王. 將軍得名三十載，人間又見真乘黃. 曾貌先帝照夜白，龍池十日飛霹靂. 內府殷紅瑪瑙盤，婕妤傳詔才人索. 盤賜將軍拜舞歸，輕紈細綺相追飛. 貴戚權門得筆跡，始覺屏障生光輝. 昔日太宗拳毛騧，近時郭家獅子花. 今之新圖有二馬，復令識者久歎嗟. 此皆騎戰一敵萬，縞素漠漠開風沙. 其餘七匹亦殊絕，迥若寒空動煙雪. 霜蹄蹴踏長楸間，馬官廝養森成列. 可憐九馬爭神駿，顧視清高氣深穩. 借問苦心愛者誰，後有韋諷前支遁. 憶昔巡幸新豐宮，翠華拂天來向東. 騰驤磊落三萬匹，皆與此圖筋骨同. 自從獻寶朝河宗，無復射蛟江水中. 君不見金粟堆前松柏裡，龍媒去盡鳥呼風.

詩名:丹青引贈曹霸將軍

 * 作者:杜甫
 * 詩體:七言古詩
 * 詩文:將軍魏武之子孫，於今為庶為青門. 英雄割據雖已矣，文采風流今尚存. 學書初學衛夫人，但恨無過王右軍. 丹青不知老將至，富貴於我如浮雲. 開元之中常引見，承恩數上南熏殿. 凌煙功臣少顏色，將軍下筆開生面. 良相頭上進賢冠，猛將腰間大羽箭. 褒公鄂公毛髮動，英姿颯爽猶酣戰. 先帝天馬玉花驄，畫工如山貌不同. 是日牽來赤墀下，迥立閶闔生長風. 詔謂將軍拂絹素，意匠慘淡經營中. 斯須九重真龍出，一洗萬古凡馬空. 玉花卻在御榻上，榻上庭前屹相向. 至尊含笑催賜金，圉人太僕皆惆悵. 弟子韓幹早入室，亦能畫馬窮殊相. 幹惟畫肉不畫骨，忍使驊騮氣凋喪. 將軍畫善蓋有神，偶逢佳士亦寫真. 即今漂泊干戈際，屢貌尋常行路人. 塗窮反遭俗眼白，世上未有如公貧. 但看古來盛名下，終日坎壈纏其身.

詩名:寄韓諫議

 * 作者:杜甫
 * 詩體:七言古詩
 * 詩文:今我不樂思岳陽，身欲奮飛病在床. 美人娟娟隔秋水，濯足洞庭望八荒. 鴻飛冥冥日月白，青楓葉赤天雨霜. 玉京群帝集北斗，或騎麒麟翳鳳凰. 芙蓉旌旗煙霧落，影動倒景搖瀟湘. 星宮之君醉瓊漿，羽人稀少不在旁. 似聞昨者赤松子，恐是漢代韓張良. 昔隨劉氏定長安，帷幄未改神慘傷. 國家成敗吾豈敢，色難腥腐餐楓香. 周南留滯古所惜，南極老人應壽昌. 美人胡為隔秋水，焉得置之貢玉堂？

詩名:古柏行

 * 作者:杜甫
 * 詩體:七言古詩
 * 詩文:孔明廟前有老柏，柯如青銅根如石. 霜皮溜雨四十圍，黛色參天二千尺. 雲來氣接巫峽長，月出寒通雪山白. 君臣已與時際會，樹木猶為人愛惜. 憶昨路繞錦亭東，先主武侯同閟宮. 崔嵬枝幹郊原古，窈窕丹青戶牖空. 落落盤據雖得地，冥冥孤高多烈風. 扶持自是神明力，正直原因造化功. 大廈如傾要梁棟，萬牛迴首邱山重. 不露文章世已驚，未辭剪伐誰能送. 苦心豈免容螻蟻，香葉終經宿鸞鳳. 志士幽人莫怨嗟，古來材大難為用.

詩名:觀公孫大娘弟子舞劍器行并序

 * 作者:杜甫
 * 詩體:七言古詩
 * 詩文:昔有佳人公孫氏，一舞劍器動四方. 觀者如山色沮喪，天地為之久低昂. 㸌如羿射九日落，矯如群帝驂龍翔. 來如雷霆收震怒，罷如江海凝清光. 絳唇珠袖兩寂寞，晚有弟子傳芬芳. 臨潁美人在白帝，妙舞此曲神揚揚. 與余問答既有以，感時撫事增惋傷. 先帝侍女八千人，公孫劍器初第一. 五十年間似反掌，風塵澒洞昏王室. 梨園子弟散如煙，女樂餘姿映寒日. 金粟堆南木已拱，瞿塘石城草蕭瑟. 玳絃急管曲復終，樂極哀來月東出. 老夫不知其所往，足繭荒山轉愁疾.

詩名:兵車行

 * 作者:杜甫
 * 詩體:樂府
 * 詩文:車轔轔，馬蕭蕭，行人弓箭各在腰. 爺娘妻子走相送，塵埃不見咸陽橋. 牽衣頓足攔道哭，哭聲直上干雲霄. 道傍過者問行人，行人但云點行頻. 或從十五北防河，便至四十西營田. 去時里正與裹頭，歸來頭白還戍邊. 邊亭流血成海水，武皇開邊意未已. 君不見，漢家山東二百州，千村萬落生荊杞. 縱有健婦把鋤犁，禾生隴畝無東西. 況復秦兵耐苦戰，被驅不異犬與雞. 長者雖有問，役夫敢申恨？且如今年冬，未休關西卒. 縣官急索租，租稅從何出？信知生男惡，反是生女好. 生女猶得嫁比鄰，生男埋沒隨百草. 君不見，青海頭，古來白骨無人收. 新鬼煩冤舊鬼哭，天陰雨濕聲啾啾.

詩名:麗人行

 * 作者:杜甫
 * 詩體:樂府
 * 詩文:三月三日天氣新，長安水邊多麗人. 態濃意遠淑且真，肌理細膩骨肉勻. 繡羅衣裳照暮春，蹙金孔雀銀麒麟. 頭上何所有，翠微㔩葉垂鬢唇. 背後何所見，珠壓腰衱穩稱身. 就中雲幕椒房親，賜名大國虢與秦. 紫駞之峰出翠釜，水精之盤行素鱗. 犀箸厭飫久未下，鸞刀縷切空紛綸. 黃門飛鞚不動塵，御廚絡繹送八珍. 簫鼓哀吟感鬼神，賓從雜遝實要津. 後來鞍馬何逡巡，當軒下馬入錦茵. 楊花雪落覆白蘋，青鳥飛去銜紅巾. 炙手可熱勢絕倫，慎莫近前丞相瞋.

詩名:哀江頭

 * 作者:杜甫
 * 詩體:樂府
 * 詩文:少陵野老吞聲哭，春日潛行曲江曲. 江頭宮殿鎖千門，細柳新蒲為誰綠. 憶昔霓旌下南苑，苑中萬物生顏色. 昭陽殿裡第一人，同輦隨君侍君側. 輦前才人帶弓箭，白馬嚼齧黃金勒. 翻身向天仰射雲，一箭正墜雙飛翼. 明眸皓齒今何在，血污遊魂歸不得. 清渭東流劍閣深，去住彼此無消息？人生有情淚霑臆，江水江花豈終極.

詩名:哀王孫

 * 作者:杜甫
 * 詩體:樂府
 * 詩文:長安城頭頭白烏，夜飛延秋門上呼. 又向人家啄大屋，屋底達官走避胡. 金鞭斷折九馬死，骨肉不得同馳驅. 腰下寶玦青珊瑚，可憐王孫泣路隅. 問之不肯道姓名，但道困苦乞為奴. 已經百日竄荊棘，身上無有完肌膚. 高帝子孫盡隆準，龍種自與常人殊. 豺狼在邑龍在野，王孫善保千金軀. 不敢長語臨交衢，且為王孫立斯須. 昨夜東風吹血腥，東來橐駝滿舊都. 朔方健兒好身手，昔何勇銳今何愚. 竊聞天子已傳位，聖德北服南單于. 花門剺面請雪恥，慎勿出口他人狙. 哀哉王孫慎勿疏，五陵佳氣無時無.

詩名:月夜

 * 作者:杜甫
 * 詩體:五言律詩
 * 詩文:(押寒韻)今夜鄜州月，閨中只獨看. 遙憐小兒女，未解憶長安. 香霧雲鬟濕，清輝玉臂寒. 何時倚虛幌，雙照淚痕乾.

詩名:春望

 * 作者:杜甫
 * 詩體:五言律詩
 * 詩文:(押侵韻)國破山河在，城春草木深. 感時花濺淚，恨別鳥驚心. 烽火連三月，家書抵萬金. 白頭搔更短，渾欲不勝簪.

詩名:春宿左省

 * 作者:杜甫
 * 詩體:五言律詩
 * 詩文:(押歌韻)花隱掖垣暮，啾啾棲鳥過. 星臨萬戶動，月傍九霄多. 不寢聽金鑰，因風想玉珂. 明朝有封事，數問夜如何？

詩名:至德二載甫自金光門出，間道歸鳳翔. 乾元初從左拾遺移華州掾，與親故別，因出此門，有悲往事.

 * 作者:杜甫
 * 詩體:五言律詩
 * 詩文:(押元韻)此道昔歸順，西郊胡正繁. 至今殘破膽，應有未招魂. 近侍歸京邑，移官豈至尊？無才日衰老，駐馬望千門.

詩名:月夜憶舍弟

 * 作者:杜甫
 * 詩體:五言律詩
 * 詩文:(押庚韻)戍鼓斷人行，邊秋一雁聲. 露從今夜白，月是故鄉明. 有弟皆分散，無家問死生. 寄書長不達，況乃未休兵.

詩名:天末懷李白

 * 作者:杜甫
 * 詩體:五言律詩
 * 詩文:(押歌韻)涼風起天末，君子意如何. 鴻雁幾時到，江湖秋水多. 文章憎命達，魑魅喜人過. 應共冤魂語，投詩贈汨羅.

詩名:奉濟驛重送嚴公四韻

 * 作者:杜甫
 * 詩體:五言律詩
 * 詩文:(押敬韻)遠送從此別，青山空復情. 幾時盃重把，昨夜月同行. 列郡謳歌惜，三朝出入榮. 江村獨歸處，寂寞養殘生.

詩名:別房太尉墓

 * 作者:杜甫
 * 詩體:五言律詩
 * 詩文:(押文韻)他鄉復行役，駐馬別孤墳. 近淚無乾土，低空有斷雲. 對棋陪謝傅，把劍覓徐君. 唯見林花落，鶯啼送客聞.

詩名:旅夜書懷

 * 作者:杜甫
 * 詩體:五言律詩
 * 詩文:(押尤韻)細草微風岸，危檣獨夜舟. 星垂平野闊，月湧大江流. 名豈文章著，官應老病休. 飄飄何所似，天地一沙鷗.

詩名:登岳陽樓

 * 作者:杜甫
 * 詩體:五言律詩
 * 詩文:(押韻)昔聞洞庭水，今上岳陽樓. 吳楚東南坼，乾坤日夜浮. 欲往城南望城北親朋無一字，老病有孤舟. 戎馬關山北，憑軒涕泗流.

詩名:蜀相

 * 作者:杜甫
 * 詩體:七言律詩
 * 詩文:(押侵韻)丞相祠堂何處尋，錦官城外柏森森. 映階碧草自春色，隔葉黃鸝空好音. 三顧頻煩天下計，兩朝開濟老臣心. 出師未捷身先死，長使英雄淚滿襟.

詩名:客至

 * 作者:杜甫
 * 詩體:七言律詩
 * 詩文:(押灰韻)舍南舍北皆春水，但見群鷗日日來. 花徑不曾緣客掃，蓬門今始為君開. 盤飧市遠無兼味，樽酒家貧只舊醅. 肯與鄰翁相對飲？隔籬呼取盡餘杯.

詩名:野望

 * 作者:杜甫
 * 詩體:七言律詩
 * 詩文:(押蕭韻)西山白雪三城戍，南浦清江萬里橋. 海內風塵諸弟隔，天涯涕淚一身遙. 惟將遲暮供多病，未有涓埃答聖朝. 跨馬出郊時極目，不堪人事日蕭條.

詩名:聞官軍收河南河北

 * 作者:杜甫
 * 詩體:七言律詩
 * 詩文:(押陽韻)劍外忽傳收薊北，初聞涕淚滿衣裳. 卻看妻子愁何在，漫卷詩書喜欲狂. 白日放歌須縱酒，青春作伴好還鄉. 即從巴峽穿巫峽，便下襄陽向洛陽.

詩名:登高

 * 作者:杜甫
 * 詩體:七言律詩
 * 詩文:(押灰韻)風急天高猿嘯哀，渚清沙白鳥飛迴. 無邊落木蕭蕭下，不盡長江滾滾來. 萬里悲秋常作客，百年多病獨登臺. 艱難苦恨繁霜鬢，潦倒新停濁酒杯.

詩名:登樓

 * 作者:杜甫
 * 詩體:七言律詩
 * 詩文:(押侵韻)花近高樓傷客心，萬方多難此登臨. 錦江春色來天地，玉壘浮雲變古今. 北極朝廷終不改，西山寇盜莫相侵. 可憐後主還祠廟，日暮聊為梁父吟.

詩名:宿府

 * 作者:杜甫
 * 詩體:七言律詩
 * 詩文:(押翰韻)清秋幕府井梧寒，獨宿江城蠟炬殘. 永夜角聲悲自語，中天月色好誰看. 風塵荏苒音書絕，關塞蕭條行路難. 已忍伶俜十年事，強移棲息一枝安.

詩名:閣夜

 * 作者:杜甫
 * 詩體:七言律詩
 * 詩文:(押嘯韻)歲暮陰陽催短景，天涯霜雪霽寒宵. 五更鼓角聲悲壯，三峽星河影動搖. 野哭幾家聞戰伐，夷歌數處起漁樵. 臥龍躍馬終黃土，人事音書漫寂寥.

詩名:詠懷古跡五首之一

 * 作者:杜甫
 * 詩體:七言律詩
 * 詩文:(押刪韻)支離東北風塵際，漂泊西南天地間. 三峽樓臺淹日月，五溪衣服共雲山. 羯胡事主終無賴，詞客哀時且未還. 庾信平生最蕭瑟，暮年詩賦動江關.

詩名:詠懷古跡五首之二

 * 作者:杜甫
 * 詩體:七言律詩
 * 詩文:(押支韻)搖落深知宋玉悲，風流儒雅亦吾師. 悵望千秋一灑淚，蕭條異代不同時. 江山故宅空文藻，雲雨荒臺豈夢思？最是楚宮俱泯滅，舟人指點到今疑.

詩名:詠懷古跡五首之三

 * 作者:杜甫
 * 詩體:七言律詩
 * 詩文:(押元韻)群山萬壑赴荊門，生長明妃尚有村. 一去紫臺連朔漠，獨留青冢向黃昏. 畫圖省識春風面？環珮空歸月夜魂. 千載琵琶作胡語，分明怨恨曲中論.

詩名:詠懷古跡五首之四

 * 作者:杜甫
 * 詩體:七言律詩
 * 詩文:(押送韻)蜀主窺吳幸三峽，崩年亦在永安宮. 翠華想像空山裡，玉殿虛無野寺中. 古廟杉松巢水鶴，歲時伏臘走村翁. 武侯祠屋常鄰近，一體君臣祭祀同.

詩名:詠懷古跡五首之五

 * 作者:杜甫
 * 詩體:七言律詩
 * 詩文:(押豪韻)諸葛大名垂宇宙，宗臣遺像肅清高. 三分割據紆籌策，萬古雲霄一羽毛. 伯仲之間見伊呂，指揮若定失蕭曹. 運移漢祚終難復，志決身殲軍務勞.

詩名:八陣圖

 * 作者:杜甫
 * 詩體:五言絕句
 * 詩文:(押虞韻)功蓋三分國，名成八陣圖. 江流石不轉，遺恨失吞吳.

詩名:江南逢李龜年

 * 作者:杜甫
 * 詩體:七言絕句
 * 詩文:(押文韻)岐王宅裡尋常見，崔九堂前幾度聞. 正是江南好風景，落花時節又逢君.

詩名:旅宿

 * 作者:杜牧
 * 詩體:五言律詩
 * 詩文:(押先韻)旅館無良伴，凝情自悄然. 寒燈思舊事，斷雁警愁眠. 遠夢歸侵曉，家書到隔年. 滄江好煙月，門繫釣魚船.

詩名:將赴吳興登樂遊原一絕

 * 作者:杜牧
 * 詩體:七言絕句
 * 詩文:(押蒸韻)清時有味是無能，閒愛孤雲靜愛僧. 欲把一麾江海去，樂遊原上望昭陵.

詩名:赤壁

 * 作者:杜牧
 * 詩體:七言絕句
 * 詩文:(押蕭韻)折戟沈沙鐵未消，自將磨洗認前朝. 東風不與周郎便，銅雀春深鎖二喬.

詩名:泊秦淮

 * 作者:杜牧
 * 詩體:七言絕句
 * 詩文:(押麻韻)煙籠寒水月籠沙，夜泊秦淮近酒家. 商女不知亡國恨，隔江猶唱後庭花.

詩名:寄揚州韓綽判官

 * 作者:杜牧
 * 詩體:七言絕句
 * 詩文:(押蕭韻)青山隱隱水迢迢，秋盡江南草未凋. 二十四橋明月夜，玉人何處教吹簫.

詩名:遣懷

 * 作者:杜牧
 * 詩體:七言絕句
 * 詩文:(押庚韻)落魄江湖載酒行，楚腰纖細掌中輕. 十年一覺揚州夢，贏得青樓薄倖名.

詩名:秋夕

 * 作者:杜牧
 * 詩體:七言絕句
 * 詩文:(押青韻)銀燭秋光冷畫屏，輕羅小扇撲流螢. 天階夜色涼如水，臥看牽牛織女星.

詩名:贈別二首之一

 * 作者:杜牧
 * 詩體:七言絕句
 * 詩文:(押御韻)娉娉嫋嫋十三餘，豆蔻梢頭二月初. 春風十里揚州路，捲上珠簾總不如.

詩名:贈別二首之二

 * 作者:杜牧
 * 詩體:七言絕句
 * 詩文:(押庚韻)多情卻是總無情，唯覺樽前笑不成. 蠟燭有心還惜別，替人垂淚到天明.

詩名:金谷園

 * 作者:杜牧
 * 詩體:七言絕句
 * 詩文:(押真韻)繁華事散逐香塵，流水無情草自春. 日暮東風怨啼鳥，落花猶似墜樓人.

詩名:金縷衣

 * 作者:杜秋娘
 * 詩體:樂府
 * 詩文:勸君莫惜金縷衣，勸君惜取少年時. 花開堪折直須折，莫待無花空折枝.

詩名:春宮怨

 * 作者:杜荀鶴
 * 詩體:五言律詩
 * 詩文:(押冬韻)早被嬋娟誤，欲妝臨鏡慵. 承恩不在貌，教妾若為容？風暖鳥聲碎，日高花影重. 年年越溪女，相憶采芙蓉.

詩名:和晉陵陸丞早春游望

 * 作者:杜審言
 * 詩體:五言律詩
 * 詩文:(押真韻)獨有宦遊人，偏驚物候新. 雲霞出海曙，梅柳渡江春. 淑氣催黃鳥，晴光轉綠蘋. 忽聞歌古調，歸思欲沾襟.

詩名:雜詩

 * 作者:沈佺期
 * 詩體:五言律詩
 * 詩文:(押庚韻)聞道黃龍戍，頻年不解兵. 可憐閨裡月，長在漢家營. 少婦今春意，良人昨夜情. 誰能將旗鼓，一為取龍城.

詩名:獨不見（古意呈補闕喬知之）

 * 作者:沈佺期
 * 詩體:樂府
 * 詩文:盧家少婦鬱金香，海燕雙棲玳瑁梁. 九月寒砧催木葉，十年征戍憶遼陽. 白狼河北音書斷，丹鳳城南秋夜長. 誰為含愁獨不見，更教明月照流黃.

詩名:烈女操

 * 作者:孟郊
 * 詩體:樂府
 * 詩文:梧桐相待老，鴛鴦會雙死. 貞婦貴殉夫，捨生亦如此. 波瀾誓不起，妾心古井水.

詩名:遊子吟

 * 作者:孟郊
 * 詩體:樂府
 * 詩文:慈母手中線，遊子身上衣. 臨行密密縫，意恐遲遲歸. 誰言寸草心，報得三春暉？

詩名:秋登蘭山寄張五

 * 作者:孟浩然
 * 詩體:五言古詩
 * 詩文:北山白雲裡，隱者自怡悅. 相望試登高，心隨雁飛滅. 愁因薄暮起，興是清秋發. 時見歸村人，沙行渡頭歇. 天邊樹若薺，江畔洲如月. 何當載酒來，共醉重陽節.

詩名:夏日南亭懷辛大

 * 作者:孟浩然
 * 詩體:五言古詩
 * 詩文:山光忽西落，池月漸東上. 散髮乘夕涼，開軒臥閒敞. 荷風送香氣，竹露滴清響. 欲取鳴琴彈，恨無知音賞. 感此懷故人，中宵勞夢想.

詩名:宿業師山房期丁大不至

 * 作者:孟浩然
 * 詩體:五言古詩
 * 詩文:夕陽度西嶺，群壑倏已暝. 松月生夜涼，風泉滿清聽. 樵人歸欲盡，煙鳥棲初定. 之子期宿來，孤琴候蘿徑.

詩名:夜歸鹿門歌

 * 作者:孟浩然
 * 詩體:七言古詩
 * 詩文:山寺鳴鐘晝已昏，漁梁渡頭爭渡喧. 人隨沙岸向江村，余亦乘舟歸鹿門. 鹿門月照開煙樹，忽到龐公棲隱處，巖扉松逕長寂寥，唯有幽人自來去.

詩名:臨洞庭湖上張丞相

 * 作者:孟浩然
 * 詩體:五言律詩
 * 詩文:(押韻)八月湖水平，涵虛混太清. 氣蒸雲夢澤，波撼岳陽城. 欲濟無舟楫，端居恥聖明. 坐觀垂釣者，徒有羨魚情.

詩名:與諸子登峴山

 * 作者:孟浩然
 * 詩體:五言律詩
 * 詩文:(押沁韻)人事有代謝，往來成古今. 江山留勝跡，我輩復登臨. 水落魚梁淺，天寒夢澤深. 羊公碑尚在，讀罷淚沾襟.

詩名:宴梅道士山房

 * 作者:孟浩然
 * 詩體:五言律詩
 * 詩文:(押麻韻)林臥愁春盡，搴帷見物華. 忽逢青鳥使，邀入赤松家. 丹灶初開火，仙桃正發花. 童顏若可駐，何惜醉流霞.

詩名:歲暮歸南山

 * 作者:孟浩然
 * 詩體:五言律詩
 * 詩文:(押御韻)北闕休上書，南山歸敝廬. 不才明主棄，多病故人疏. 白髮催年老，青陽逼歲除. 永懷愁不寐，松月夜窗虛.

詩名:過故人莊

 * 作者:孟浩然
 * 詩體:五言律詩
 * 詩文:(押麻韻)故人具雞黍，邀我至田家. 綠樹村邊合，青山郭外斜. 開軒面場圃，把酒話桑麻. 待到重陽日，還來就菊花.

詩名:秦中寄遠上人

 * 作者:孟浩然
 * 詩體:五言律詩
 * 詩文:(押支韻)一丘常欲臥，三逕苦無資. 北土非吾願，東林懷我師. 黃金然桂盡，壯志逐年衰. 日夕涼風至，聞蟬但益悲.

詩名:宿桐廬江寄廣陵舊遊

 * 作者:孟浩然
 * 詩體:五言律詩
 * 詩文:(押尤韻)山暝聽猿愁，滄江急夜流. 風鳴兩岸葉，月照一孤舟. 建德非吾土，維揚憶舊遊. 還將兩行淚，遙寄海西頭.

詩名:留別王維

 * 作者:孟浩然
 * 詩體:五言律詩
 * 詩文:(押微韻)寂寂竟何待，朝朝空自歸. 欲尋芳草去，惜與故人違. 當路誰相假，知音世所稀. 祗因守寂寞，還掩故園扉.

詩名:早寒有懷

 * 作者:孟浩然
 * 詩體:五言律詩
 * 詩文:(押寒韻)木落雁南渡，北風江上寒. 我家襄水曲，遙隔楚雲端. 鄉淚客中盡，孤帆天際看. 迷津欲有問，平海夕漫漫.

詩名:宿建德江

 * 作者:孟浩然
 * 詩體:五言絕句
 * 詩文:(押真韻)移舟泊煙渚，日暮客愁新. 野曠天低樹，江清月近人.

詩名:春曉

 * 作者:孟浩然
 * 詩體:五言絕句
 * 詩文:(押嘯韻)春眠不覺曉，處處聞啼鳥. 夜來風雨聲，花落知多少.

詩名:尋西山隱者不遇

 * 作者:邱為
 * 詩體:五言古詩
 * 詩文:絕頂一茅茨，直上三十里. 叩關無僮僕，窺室惟案几. 若非巾柴車，應是釣秋水. 差池不相見，黽勉空仰止. 草色新雨中，松聲晚窗裡. 及茲契幽絕，自足蕩心耳. 雖無賓主意，頗得清淨理. 興盡方下山，何必待之子.

詩名:春怨

 * 作者:金昌緒
 * 詩體:五言絕句
 * 詩文:(押齊韻)打起黃鶯兒，莫教枝上啼. 啼時驚妾夢，不得到遼西.

詩名:征人怨

 * 作者:柳中庸
 * 詩體:七言絕句
 * 詩文:(押刪韻)歲歲金河復玉關，朝朝馬策與刀環. 三春白雪歸青冢，萬里黃河繞黑山.

詩名:晨詣超師院讀禪經

 * 作者:柳宗元
 * 詩體:五言古詩
 * 詩文:汲井漱寒齒，清心拂塵服. 閒持貝葉書，步出東齋讀. 真源了無取，忘跡世所逐. 遺言冀可冥，繕性何由熟. 道人庭宇靜，蒼色連深竹. 日出霧露餘，青松如膏沐. 澹然離言說，悟悅心自足.

詩名:溪居

 * 作者:柳宗元
 * 詩體:五言古詩
 * 詩文:久為簪組束，幸此南夷謫. 閒依農圃鄰，偶似山林客. 曉耕翻露草，夜傍響谿石. 來往不逢人，長歌楚天碧.

詩名:漁翁

 * 作者:柳宗元
 * 詩體:七言古詩
 * 詩文:漁翁夜傍西巖宿，曉汲清湘然楚竹. 煙消日出不見人，欸乃一聲山水綠. 迴看天際下中流，巖上無心雲相逐.

詩名:登柳州城樓寄漳汀封連四州刺史

 * 作者:柳宗元
 * 詩體:七言律詩
 * 詩文:(押陽韻)城上高樓接大荒，海天愁思正茫茫. 驚風亂颭芙蓉水，密雨斜侵薜荔牆. 嶺樹重遮千里目，江流曲似九迴腸. 共來百越文身地，猶自音書滯一鄉.

詩名:江雪

 * 作者:柳宗元
 * 詩體:五言絕句
 * 詩文:(押屑韻)千山鳥飛絕，萬徑人蹤滅. 孤舟蓑笠翁，獨釣寒江雪.

詩名:春思

 * 作者:皇甫冉
 * 詩體:七言律詩
 * 詩文:(押先韻)鶯啼燕語報新年，馬邑龍堆路幾千. 家住層城鄰漢苑，心隨明月到胡天. 機中錦字論長恨，樓上花枝笑獨眠. 為問天戎竇車騎，何時返旆勒燕然？

詩名:章臺夜思

 * 作者:韋莊
 * 詩體:五言律詩
 * 詩文:(押灰韻)清瑟怨遙夜，繞絃風雨哀. 孤燈聞楚角，殘月下章臺. 芳草已云暮，故人殊未來. 鄉書不可寄，秋雁又南迴.

詩名:金陵圖

 * 作者:韋莊
 * 詩體:七言絕句
 * 詩文:(押齊韻)江雨霏霏江草齊，六朝如夢鳥空啼. 無情最是臺城柳，依舊煙籠十里隄.

詩名:郡齋雨中與諸文士燕集

 * 作者:韋應物
 * 詩體:五言古詩
 * 詩文:兵衛森畫戟，燕寢凝清香. 海上風雨至，逍遙池閣涼. 煩痾近消散，嘉賓復滿堂. 自慚居處崇，未睹斯民康. 理會是非遣，性達形跡忘. 鮮肥屬時禁，蔬果幸見嘗. 俯飲一杯酒，仰聆金玉章. 神歡體自輕，意欲淩風翔. 吳中盛文史，群彥今汪洋. 方知大藩地，豈曰財賦強？

詩名:初發揚子寄元大校書

 * 作者:韋應物
 * 詩體:五言古詩
 * 詩文:悽悽去親愛，泛泛入煙霧. 歸棹洛陽人，殘鐘廣陵樹. 今朝為此別，何處還相遇. 世事波上舟，沿洄安得住？

詩名:寄全椒山中道士

 * 作者:韋應物
 * 詩體:五言古詩
 * 詩文:今朝郡齋冷，忽念山中客. 澗底束荊薪，歸來煮白石. 欲持一瓢酒，遠慰風雨夕. 落葉滿空山，何處尋行跡.

詩名:長安遇馮著

 * 作者:韋應物
 * 詩體:五言古詩
 * 詩文:客從東方來，衣上灞陵雨. 問客何為來，采山因買斧. 冥冥花正開，颺颺燕新乳. 昨別今已春，鬢絲生幾縷？

詩名:夕次盱眙縣

 * 作者:韋應物
 * 詩體:五言古詩
 * 詩文:落帆逗淮鎮，停舫臨孤驛. 浩浩風起波，冥冥日沈夕. 人歸山郭暗，雁下蘆洲白. 獨夜憶秦關，聽鐘未眠客.

詩名:東郊

 * 作者:韋應物
 * 詩體:五言古詩
 * 詩文:吏舍跼終年，出郊曠清曙. 楊柳散和風，青山澹吾慮. 依叢適自憩，緣澗還復去. 微雨靄芳原，春鳩鳴何處. 樂幽心屢止，遵事跡猶遽. 終罷斯結廬，慕陶直可庶.

詩名:送楊氏女

 * 作者:韋應物
 * 詩體:五言古詩
 * 詩文:永日方慼慼，出門復悠悠. 女子今有行，大江泝輕舟. 爾輩苦無恃，撫念益慈柔. 幼為長所育，兩別泣不休. 對此結中腸，義往難復留. 自小闕內訓，事姑貽我憂. 賴茲託令門，仁卹庶無尤. 貧儉誠所尚，資從豈待周. 孝恭遵婦道，容止順其猷. 別離在今晨，見爾當何秋？居閑始自遣，臨感忽難收. 歸來視幼女，零淚緣纓流.

詩名:淮上喜會梁州故人

 * 作者:韋應物
 * 詩體:五言律詩
 * 詩文:(押諫韻)江漢曾為客，相逢每醉還. 浮雲一別後，流水十年間. 歡笑情如舊，蕭疏鬢已斑. 何因不歸去？淮上對秋山.

詩名:賦得暮雨送李曹

 * 作者:韋應物
 * 詩體:五言律詩
 * 詩文:(押寘韻)楚江微雨裡，建業暮鐘時. 漠漠帆來重，冥冥鳥去遲. 海門深不見，浦樹遠含滋. 相送情無限，沾襟比散絲.

詩名:寄李儋元錫

 * 作者:韋應物
 * 詩體:七言律詩
 * 詩文:(押先韻)去年花裡逢君別，今日花開又一年. 世事茫茫難自料，春愁黯黯獨成眠. 身多疾病思田里，邑有流亡愧俸錢. 聞道欲來相問訊，西樓望月幾回圓.

詩名:秋夜寄邱員外

 * 作者:韋應物
 * 詩體:五言絕句
 * 詩文:(押先韻)懷君屬秋夜，散步詠涼天. 空山松子落，幽人應未眠.

詩名:滁州西澗

 * 作者:韋應物
 * 詩體:七言絕句
 * 詩文:(押敬韻)獨憐幽草澗邊生，上有黃鸝深樹鳴. 春潮帶雨晚來急，野渡無人舟自橫.

詩名:經魯祭孔子而歎之

 * 作者:唐玄宗
 * 詩體:五言律詩
 * 詩文:(押東韻)夫子何為者？栖栖一代中. 地猶鄹氏邑，宅即魯王宮. 歎鳳嗟身否，傷麟怨道窮. 今看兩楹奠，當與夢時同.

詩名:望薊門

 * 作者:祖詠
 * 詩體:七言律詩
 * 詩文:(押庚韻)燕臺一去客心驚，笳鼓喧喧漢將營. 萬里寒光生積雪，三邊曙色動危旌. 沙場烽火侵胡月，海畔雲山擁薊城. 少小雖非投筆吏，論功還欲請長纓.

詩名:終南望餘雪

 * 作者:祖詠
 * 詩體:五言絕句
 * 詩文:(押寒韻)終南陰嶺秀，積雪浮雲端. 林表明霽色，城中增暮寒.

詩名:貧女

 * 作者:秦韜玉
 * 詩體:七言律詩
 * 詩文:(押陽韻)蓬門未識綺羅香，擬託良媒益自傷. 誰愛風流高格調，共憐時世儉梳妝. 敢將十指誇鍼巧，不把雙眉鬥畫長. 苦恨年年壓金線，為他人作嫁衣裳.

詩名:灞上秋居

 * 作者:馬戴
 * 詩體:五言律詩
 * 詩文:(押真韻)灞原風雨定，晚見雁行頻. 落葉他鄉樹，寒燈獨夜人. 空園白露滴，孤壁野僧鄰. 寄臥郊扉久，何年致此身.

詩名:楚江懷古

 * 作者:馬戴
 * 詩體:五言律詩
 * 詩文:(押尤韻)露氣寒光集，微陽下楚邱. 猿啼洞庭樹，人在木蘭舟. 廣澤生明月，蒼山夾亂流. 雲中君不見，竟夕自悲秋.

詩名:燕歌行並序

 * 作者:高適
 * 詩體:樂府
 * 詩文:漢家煙塵在西北，漢將辭家破殘賊. 男兒本自重橫行，天子非常賜顏色. 摐金伐鼓下榆關，旌旗逶迤碣石間. 校尉羽書飛瀚海，單于獵火照狼山. 山川蕭條極邊土，胡騎憑陵雜風雨. 戰士軍前半死生，美人帳下猶歌舞. 大漠窮秋塞草衰，孤城落日鬥兵稀. 身當恩遇常輕敵，力盡關山未解圍. 鐵衣遠戍辛勤久，玉筋應啼別離後. 少婦城南欲斷腸，征人薊北空回首. 邊風飄颻那可度，絕域蒼茫更何有？殺氣三時作陣雲，寒聲一夜傳刁斗. 相看白刃血紛紛，死節從來豈顧勳？君不見沙場爭戰苦，至今猶憶李將軍.

詩名:送李少府貶峽中王少府貶長沙

 * 作者:高適
 * 詩體:七言律詩
 * 詩文:(押魚韻)嗟君此別意何如，駐馬銜杯問謫居. 巫峽啼猿數行淚，衡陽歸雁幾封書. 青楓江上秋帆遠，白帝城邊古木疏. 聖代即今多雨露，暫時分手莫躊躇.

詩名:除夜有懷

 * 作者:崔塗
 * 詩體:五言律詩
 * 詩文:(押真韻)迢遞三巴路，羈危萬里身. 亂山殘雪夜，孤獨異鄉人. 漸與骨肉遠，轉於僮僕親. 那堪正飄泊，明日歲華新.

詩名:孤雁

 * 作者:崔塗
 * 詩體:五言律詩
 * 詩文:(押寘韻)幾行歸塞盡，念爾獨何之. 暮雨相呼失，寒塘欲下遲. 渚雲低暗度，關月冷相隨. 未必逢矰繳，孤飛自可疑.

詩名:九日登望仙臺呈劉明府

 * 作者:崔曙
 * 詩體:七言律詩
 * 詩文:(押灰韻)漢文皇帝有高臺，此日登臨曙色開. 三晉雲山皆北向，二陵風雨自東來. 關門令尹誰能識，河上仙翁去不回. 且欲近尋彭澤宰，陶然共醉菊花杯.

詩名:黃鶴樓

 * 作者:崔顥
 * 詩體:七言律詩
 * 詩文:(押尤韻)昔人已乘黃鶴去，此地空餘黃鶴樓. 黃鶴一去不復返，白雲千載空悠悠. 晴川歷歷漢陽樹，芳草萋萋鸚鵡洲. 日暮鄉關何處是，煙波江上使人愁.

詩名:行經華陰

 * 作者:崔顥
 * 詩體:七言律詩
 * 詩文:(押庚韻)岧嶢太華俯咸京，天外三峰削不成. 武帝祠前雲欲散，仙人掌上雨初晴. 河山北枕秦關險，驛路西連漢畤平. 借問路傍名利客，何如此處學長生.

詩名:長干行二首之一

 * 作者:崔顥
 * 詩體:樂府
 * 詩文:君家何處住？妾住在橫塘. 停船暫借問，或恐是同鄉.

詩名:長干行二首之二

 * 作者:崔顥
 * 詩體:樂府
 * 詩文:家臨九江水，來去九江側. 同是長干人，生小不相識.

詩名:宿王昌齡隱居

 * 作者:常建
 * 詩體:五言古詩
 * 詩文:清谿深不測，隱處惟孤雲. 松際露微月，清光猶為君. 茅亭宿花影，藥院滋苔紋. 余亦謝時去，西山鸞鶴群.

詩名:題破山寺後禪院

 * 作者:常建
 * 詩體:五言律詩
 * 詩文:(押沁韻)清晨入古寺，初日照高林. 曲徑通幽處，禪房花木深. 山光悅鳥性，潭影空人心. 萬籟此俱寂，惟聞鐘磬音.

詩名:感遇四首之一

 * 作者:張九齡
 * 詩體:五言古詩
 * 詩文:孤鴻海上來，池潢不敢顧. 側見雙翠鳥，巢在三珠樹. 矯矯珍木巔，得無金丸懼. 美服患人指，高明逼神惡. 今我遊冥冥，弋者何所慕.

詩名:感遇四首之二

 * 作者:張九齡
 * 詩體:五言古詩
 * 詩文:蘭葉春葳蕤，桂華秋皎潔. 欣欣此生意，自爾為佳節. 誰知林棲者，聞風坐相悅. 草木有本心，何求美人折.

詩名:感遇四首之三

 * 作者:張九齡
 * 詩體:五言古詩
 * 詩文:幽人歸獨臥，滯慮洗孤清. 持此謝高鳥，因之傳遠情. 日夕懷空意，人誰感至精. 飛沈理自隔，何所慰吾誠.

詩名:感遇四首之四

 * 作者:張九齡
 * 詩體:五言古詩
 * 詩文:江南有丹橘，經冬猶綠林. 豈伊地氣暖，自有歲寒心. 可以薦嘉客，奈何阻重深. 運命惟所遇，循環不可尋. 徒言樹桃李，此木豈無陰.

詩名:望月懷遠

 * 作者:張九齡
 * 詩體:五言律詩
 * 詩文:(押寘韻)海上生明月，天涯共此時. 情人怨遙夜，竟夕起相思. 滅燭憐光滿，披衣覺露滋. 不堪盈手贈，還寢夢佳期.

詩名:桃花谿

 * 作者:張旭
 * 詩體:七言絕句
 * 詩文:(押先韻)隱隱飛橋隔野煙，石磯西畔問漁船. 桃花盡日隨流水，洞在清谿何處邊？

詩名:寄人

 * 作者:張泌
 * 詩體:七言絕句
 * 詩文:(押麻韻)別夢依依到謝家，小廊迴合曲闌斜. 多情只有春庭月，猶為離人照落花.

詩名:宮詞

 * 作者:張祜
 * 詩體:五言絕句
 * 詩文:(押先韻)故國三千里，深宮二十年. 一聲何滿子，雙淚落君前.

詩名:贈內人

 * 作者:張祜
 * 詩體:七言絕句
 * 詩文:(押歌韻)禁門宮樹月痕過，媚眼微看宿鷺窠. 斜拔玉釵燈影畔，剔開紅燄救飛蛾.

詩名:集靈臺二首之一

 * 作者:張祜
 * 詩體:七言絕句
 * 詩文:(押灰韻)日光斜照集靈臺，紅樹花迎曉露開. 昨夜上皇新授籙，太真含笑入簾來.

詩名:集靈臺二首之二

 * 作者:張祜
 * 詩體:七言絕句
 * 詩文:(押元韻)虢國夫人承主恩，平明騎馬入宮門. 卻嫌脂粉污顏色，淡掃蛾眉朝至尊.

詩名:題金陵渡

 * 作者:張祜
 * 詩體:七言絕句
 * 詩文:(押尤韻)金陵津渡小山樓，一宿行人自可愁. 潮落夜江斜月裡，兩三星火是瓜洲？

詩名:書邊事

 * 作者:張喬
 * 詩體:五言律詩
 * 詩文:(押尤韻)調角斷清秋，征人倚戍樓. 春風對青冢，白日落梁州. 大漠無兵阻，窮邊有客游. 蕃情似此水，長願向南流.

詩名:沒蕃故人

 * 作者:張籍
 * 詩體:五言律詩
 * 詩文:(押霽韻)前年戍月支，城下沒全師. 蕃漢斷消息，死生長別離. 無人收廢帳，歸馬識殘旗. 欲祭疑君在，天涯哭此時.

詩名:楓橋夜泊

 * 作者:張繼
 * 詩體:七言絕句
 * 詩文:(押先韻)月落烏啼霜滿天，江楓漁火對愁眠. 姑蘇城外寒山寺，夜半鐘聲到客船.

詩名:秋日赴闕題潼關驛樓

 * 作者:許渾
 * 詩體:五言律詩
 * 詩文:(押蕭韻)紅葉晚蕭蕭，長亭酒一瓢. 殘雲歸太華，疏雨過中條. 樹色隨關迥，河聲入海遙. 帝鄉明日到，猶自夢漁樵.

詩名:早秋

 * 作者:許渾
 * 詩體:五言律詩
 * 詩文:(押歌韻)遙夜泛清瑟，西風生翠蘿. 殘螢棲玉露，早雁拂金河. 高樹曉還密，遠山晴更多. 淮南一葉下，自覺洞庭波.

詩名:登幽州臺歌

 * 作者:陳子昂
 * 詩體:七言古詩
 * 詩文:前不見古人，後不見來者. 念天地之悠悠，獨愴然而涕下.

詩名:隴西行

 * 作者:陳陶
 * 詩體:七言絕句
 * 詩文:(押真韻)誓掃匈奴不顧身，五千貂錦喪胡塵. 可憐無定河邊骨，猶是春閨夢裡人.

詩名:雜詩

 * 作者:無名氏
 * 詩體:七言絕句
 * 詩文:(押齊韻)近寒食雨草萋萋，著麥苗風柳映隄. 等是有家歸未得，杜鵑休向耳邊啼.

詩名:回鄉偶書

 * 作者:賀知章
 * 詩體:七言絕句
 * 詩文:(押灰韻)少小離家老大回，鄉音無改鬢毛催. 兒童相見不相識，笑問客從何處來.

詩名:送人東遊

 * 作者:溫庭筠
 * 詩體:五言律詩
 * 詩文:(押刪韻)荒戍落黃葉，浩然離故關. 高風漢陽渡，初日郢門山. 江上幾人在，天涯孤櫂還. 何當重相見，樽酒慰離顏.

詩名:利州南渡

 * 作者:溫庭筠
 * 詩體:七言律詩
 * 詩文:(押微韻)澹然空水對斜暉，曲島蒼茫接翠微. 波上馬嘶看棹去，柳邊人歇待船歸. 數叢沙草群鷗散，萬頃江田一鷺飛. 誰解乘舟尋范蠡，五湖煙水獨忘機.

詩名:蘇武廟

 * 作者:溫庭筠
 * 詩體:七言律詩
 * 詩文:(押先韻)蘇武魂銷漢使前，古祠高樹兩茫然. 雲邊雁斷胡天月，隴上羊歸塞草煙. 回日樓臺非甲帳，去時冠劍是丁年. 茂陵不見封侯印，空向秋波哭逝川.

詩名:瑤瑟怨

 * 作者:溫庭筠
 * 詩體:七言絕句
 * 詩文:(押庚韻)冰簟銀床夢不成，碧天如水夜雲輕. 雁聲遠過瀟湘去，十二樓中月自明.

詩名:尋隱者不遇

 * 作者:賈島
 * 詩體:五言絕句
 * 詩文:(押御韻)松下問童子，言師採藥去. 只在此山中，雲深不知處.

詩名:尋陸鴻漸不遇

 * 作者:僧皎然
 * 詩體:五言律詩
 * 詩文:(押麻韻)移家雖帶郭，野徑入桑麻. 近種籬邊菊，秋來未著花. 叩門無犬吠，欲去問西家. 報到山中去，歸來每日斜.

詩名:送崔九

 * 作者:裴迪
 * 詩體:五言絕句
 * 詩文:(押紙韻)歸山深淺去，須盡邱壑美. 莫學武陵人，暫游桃源裡.

詩名:春泛若耶溪

 * 作者:綦毋潛
 * 詩體:五言古詩
 * 詩文:幽意無斷絕，此去隨所偶. 晚風吹行舟，花路入溪口. 際夜轉西壑，隔山望南斗. 潭煙飛溶溶，林月低向後. 生事且瀰漫，願為持竿叟.

詩名:月夜

 * 作者:劉方平
 * 詩體:七言絕句
 * 詩文:(押麻韻)更深月色半人家，北斗闌干南斗斜. 今夜偏知春氣暖，蟲聲新透綠窗紗.

詩名:春怨

 * 作者:劉方平
 * 詩體:七言絕句
 * 詩文:(押元韻)紗窗日落漸黃昏，金屋無人見淚痕. 寂寞空庭春欲晚，梨花滿地不開門.

詩名:秋日登吳公臺上寺遠眺，寺即陳將吳明徹戰場

 * 作者:劉長卿
 * 詩體:五言律詩
 * 詩文:(押沁韻)古臺搖落後，秋日望鄉心. 野寺來人少，雲峰隔水深. 夕陽依舊壘，寒磬滿空林. 惆悵南朝事，長江獨至今.

詩名:送李中丞歸漢陽別業

 * 作者:劉長卿
 * 詩體:五言律詩
 * 詩文:(押支韻)流落征南將，曾驅十萬師. 罷歸無舊業，老去戀明時. 獨立三邊靜，輕生一劍知. 茫茫江漢上，日暮欲何之.

詩名:餞別王十一南遊

 * 作者:劉長卿
 * 詩體:五言律詩
 * 詩文:(押真韻)望君煙水闊，揮手淚沾巾. 飛鳥沒何處，青山空向人. 長江一帆遠，落日五湖春. 誰見汀洲上，相思愁白蘋.

詩名:尋南溪常道士

 * 作者:劉長卿
 * 詩體:五言律詩
 * 詩文:(押元韻)一路經行處，莓苔見屐痕. 白雲依靜渚，春草閉閒門. 遇雨看松色，隨山到水源. 溪花與禪意，相對亦忘言.

詩名:新年作

 * 作者:劉長卿
 * 詩體:五言律詩
 * 詩文:(押霰韻)鄉心新歲切，天畔獨潸然. 老至居人下，春歸在客先. 嶺猿同旦暮，江柳共風煙. 已似長沙傅，從今又幾年？

詩名:江州重別薛六柳八二員外

 * 作者:劉長卿
 * 詩體:七言律詩
 * 詩文:(押歌韻)生涯豈料承優詔，世事空知學醉歌. 江上月明胡雁過，淮南木落楚山多. 寄身且喜滄洲近，顧影無如白髮何. 今日龍鍾人共老，愧君猶遣慎風波.

詩名:長沙過賈誼宅

 * 作者:劉長卿
 * 詩體:七言律詩
 * 詩文:(押支韻)三年謫宦此棲遲，萬古惟留楚客悲. 秋草獨尋人去後，寒林空見日斜時. 漢文有道恩猶薄，湘水無情弔豈知. 寂寂江山搖落處，憐君何事到天涯.

詩名:自夏口至鸚鵡洲夕望岳陽寄源中丞

 * 作者:劉長卿
 * 詩體:七言律詩
 * 詩文:(押先韻)汀洲無浪復無煙，楚客相思益渺然. 漢口夕陽斜度鳥，洞庭秋水遠連天. 孤城背嶺寒吹角，獨戍臨江夜泊船. 賈誼上書憂漢室，長沙謫去古今憐.

詩名:送靈澈

 * 作者:劉長卿
 * 詩體:五言絕句
 * 詩文:(押願韻)蒼蒼竹林寺，杳杳鐘聲晚. 荷笠帶斜陽，青山獨歸遠.

詩名:聽彈琴

 * 作者:劉長卿
 * 詩體:五言絕句
 * 詩文:(押翰韻)泠泠七絃上，靜聽松風寒. 古調雖自愛，今人多不彈.

詩名:送上人

 * 作者:劉長卿
 * 詩體:五言絕句
 * 詩文:(押御韻)孤雲將野鶴，豈向人間住. 莫買沃洲山，時人已知處.

詩名:蜀先主廟

 * 作者:劉禹錫
 * 詩體:五言律詩
 * 詩文:(押銑韻)天地英雄氣，千秋尚凜然. 勢分三足鼎，業復五銖錢. 得相能開國，生兒不象賢. 淒涼蜀故妓，來舞魏宮前.

詩名:西塞山懷古

 * 作者:劉禹錫
 * 詩體:七言律詩
 * 詩文:(押尤韻)王濬樓船下益州，金陵王氣黯然收. 千尋鐵鎖沈江底，一片降旛出石頭. 人世幾回傷往事，山形依舊枕寒流. 從今四海為家日，故壘蕭蕭蘆荻秋.

詩名:烏衣巷

 * 作者:劉禹錫
 * 詩體:七言絕句
 * 詩文:(押麻韻)朱雀橋邊野草花，烏衣巷口夕陽斜. 舊時王謝堂前燕，飛入尋常百姓家.

詩名:春詞

 * 作者:劉禹錫
 * 詩體:七言絕句
 * 詩文:(押尤韻)新妝宜面下朱樓，深鎖春光一院愁. 行到中庭數花朵，蜻蜓飛上玉搔頭.

詩名:闕題

 * 作者:劉慎虛
 * 詩體:五言律詩
 * 詩文:(押陽韻)道由白雲盡，春與青溪長. 時有落花至，遠隨流水香. 閒門向山路，深柳讀書堂. 幽映每白日，清輝照衣裳.

詩名:馬嵬坡

 * 作者:鄭畋
 * 詩體:七言絕句
 * 詩文:(押真韻)玄宗回馬楊妃死，雲雨難忘日月新. 終是聖明天子事，景陽宮井又何人.

詩名:送李端

 * 作者:盧綸
 * 詩體:五言律詩
 * 詩文:(押支韻)故關衰草遍，離別正堪悲. 路出寒雲外，人歸暮雪時. 少孤為客早，多難識君遲. 掩淚空相向，風塵何所期.

詩名:晚次鄂縣

 * 作者:盧綸
 * 詩體:七言律詩
 * 詩文:(押韻)雲開遠見漢陽城，猶是孤帆一日程. 估客晝眠知浪靜，舟人夜語覺潮生. 三湘愁鬢逢秋色，萬里歸心對月明. 舊業已隨征戰盡，更堪江上鼓鼙聲？

詩名:塞下曲四首之一

 * 作者:盧綸
 * 詩體:樂府
 * 詩文:鷲翎金僕姑，燕尾繡蝥弧. 獨立揚新令，千營共一呼.

詩名:塞下曲四首之二

 * 作者:盧綸
 * 詩體:樂府
 * 詩文:林暗草驚風，將軍夜引弓. 平明尋白羽，沒在石稜中.

詩名:塞下曲四首之三

 * 作者:盧綸
 * 詩體:樂府
 * 詩文:月黑雁飛高，單于夜遁逃. 欲將輕騎逐，大雪滿弓刀.

詩名:塞下曲四首之四

 * 作者:盧綸
 * 詩體:樂府
 * 詩文:野幕蔽瓊筵，羌戎賀勞旋. 醉和金甲舞，雷鼓動山川.

詩名:送僧歸日本

 * 作者:錢起
 * 詩體:五言律詩
 * 詩文:(押敬韻)上國隨緣住，來途若夢行. 浮天滄海遠，去世法舟輕. 水月通禪寂，魚龍聽梵聲. 惟憐一燈影，萬里眼中明.

詩名:谷口書齋寄楊補闕

 * 作者:錢起
 * 詩體:五言律詩
 * 詩文:(押支韻)泉壑帶芳茨，雲霞生薜帷. 竹憐新雨後，山愛夕陽時. 閒鷺棲常早，秋花落更遲. 家僮掃蘿徑，昨與故人期.

詩名:贈闕下裴舍人

 * 作者:錢起
 * 詩體:七言律詩
 * 詩文:(押沁韻)二月黃鸝飛上林，春城紫禁曉陰陰. 長樂鐘聲花外盡，龍池柳色雨中深. 陽和不散窮途恨，霄漢長懸捧日心. 獻賦十年猶未遇，羞將白髮對華簪.

詩名:在獄詠蟬并序

 * 作者:駱賓王
 * 詩體:五言律詩
 * 詩文:(押沁韻)西陸蟬聲唱，南冠客思深. 不堪玄鬢影，來對白頭吟. 露重飛難進，風多響易沉. 無人信高潔，誰為表予心？

詩名:江鄉故人偶集客舍

 * 作者:戴叔倫
 * 詩體:五言律詩
 * 詩文:(押江韻)天秋月又滿，城闕夜千重. 還作江南會，翻疑夢裡逢. 風枝驚暗鵲，露草覆寒蟲. 羈旅長堪醉，相留畏曉鐘.

詩名:宮詞

 * 作者:薛逢
 * 詩體:七言律詩
 * 詩文:(押漾韻)十二樓中盡曉妝，望仙樓上望君王. 鎖銜金獸連環冷，水滴銅龍晝漏長. 雲髻罷梳還對鏡，羅衣欲換更添香. 遙窺正殿簾開處，袍褲宮人掃御床.

詩名:酬程延秋夜即事見贈

 * 作者:韓翃
 * 詩體:五言律詩
 * 詩文:(押麻韻)長簟迎風早，空城澹月華. 星河秋一雁，砧杵夜千家. 節候看應晚，心期臥已賒. 向來吟秀句，不覺已鳴鴉.

詩名:同題仙遊觀

 * 作者:韓翃
 * 詩體:七言律詩
 * 詩文:(押尤韻)仙臺初見五城樓，風物淒淒宿雨收. 山色遙連秦樹晚，砧聲近報漢宮秋. 疏松影落空壇靜，細草春香小洞幽. 何用別尋方外去，人間亦自有丹邱.

詩名:寒食

 * 作者:韓翃
 * 詩體:七言絕句
 * 詩文:(押麻韻)春城無處不飛花，寒食東風御柳斜. 日暮漢宮傳蠟燭，輕煙散入五侯家.

詩名:已涼

 * 作者:韓偓
 * 詩體:七言絕句
 * 詩文:(押支韻)碧闌干外繡簾垂，猩色屏風畫折枝. 八尺龍鬚方錦褥，已涼天氣未寒時.

詩名:山石

 * 作者:韓愈
 * 詩體:七言古詩
 * 詩文:山石犖确行徑微，黃昏到寺蝙蝠飛. 升堂坐階新雨足，芭蕉葉大梔子肥. 僧言古壁佛畫好，以火來照所見稀. 鋪床拂席置羹飯，疏糲亦足飽我飢. 夜深靜臥百蟲絕，清月出嶺光入扉. 天明獨去無道路，出入高下窮煙霏. 山紅澗碧紛爛熳，時見松櫪皆十圍. 當流赤足踏澗石，水聲激激風生衣. 人生如此自可樂，豈必局促為人鞿. 嗟哉吾黨二三子，安得至老不更歸.

詩名:八月十五夜贈張功曹

 * 作者:韓愈
 * 詩體:七言古詩
 * 詩文:纖雲四捲天無河，清風吹空月舒波. 沙平水息聲影絕，一杯相屬君當歌. 君歌聲酸辭且苦，不能聽終淚如雨. 洞庭連天九疑高，蛟龍出沒猩鼯號. 十生九死到官所，幽居默默如藏逃. 下床畏蛇食畏藥，海氣濕熱熏腥臊. 昨者州前搥大鼓，嗣皇繼聖登夔皋. 赦書一日行千里，罪從大辟皆除死. 遷者追迴流者還，滌瑕蕩垢清朝班. 州家申名使家抑，坎軻祇得移荊蠻. 判司卑官不堪說，未免捶楚塵埃間. 同時輩流多上道，天路幽險難追攀. 君歌且休聽我歌，我歌今與君殊科：一年明月今宵多，人生由命非由他，有酒不飲奈明何.

詩名:謁衡嶽廟遂宿嶽寺題門樓

 * 作者:韓愈
 * 詩體:七言古詩
 * 詩文:五嶽祭秩皆三公，四方環鎮嵩當中. 火維地荒足妖怪，天假神柄專其雄. 噴雲泄霧藏半腹，雖有絕頂誰能窮？我來正逢秋雨節，陰氣晦昧無清風. 潛心默禱若有應，豈非正直能感通？須臾靜掃眾峰出，仰見突兀撐青空. 紫蓋連延接天柱，石廩騰擲堆祝融. 森然魄動下馬拜，松柏一徑趨靈宮. 粉牆丹柱動光彩，鬼物圖畫填青紅. 升階傴僂薦脯酒，欲以菲薄明其衷. 廟內老人識神意，睢盱探伺能鞠躬. 手持盃珓導我擲，云此最吉餘難同. 竄逐蠻荒幸不死，衣食纔足甘長終. 侯王將相望久絕，神縱欲福難為功. 夜投佛寺上高閣，星月掩映雲朣朧. 猿鳴鐘動不知曙，杲杲寒日生於東.

詩名:石鼓歌

 * 作者:韓愈
 * 詩體:七言古詩
 * 詩文:張生手持石鼓文，勸我試作石鼓歌. 少陵無人謫仙死，才薄將奈石鼓何. 周綱陵夷四海沸，宣王憤起揮天戈. 大開明堂受朝賀，諸侯劍佩鳴相磨. 蒐於岐陽騁雄俊，萬里禽獸皆遮羅. 鐫功勒成告萬世，鑿石作鼓隳嵯峨. 從臣才藝咸第一，揀選撰刻留山阿. 雨淋日炙野火燎，鬼物守護煩撝呵. 公從何處得紙本，毫髮盡備無差訛. 辭嚴義密讀難曉，字體不類隸與蝌. 年深豈免有缺畫，快劍斫斷生蛟鼉. 鸞翔鳳翥眾仙下，珊瑚碧樹交枝柯. 金繩鐵索鎖鈕壯，古鼎躍水龍騰梭. 陋儒編詩不收入，二雅褊迫無委蛇. 孔子西行不到秦，掎摭星宿遺羲娥. 嗟予好古生苦晚，對此涕淚雙滂沱. 憶昔初蒙博士徵，其年始改稱元和. 故人從軍在右輔，為我度量掘臼科. 濯冠沐浴告祭酒，如此至寶存豈多？氈包席裹可立致，十鼓祇載數駱駝. 薦諸太廟比郜鼎，光價豈止百倍過？聖恩若許留太學，諸生講解得切磋. 觀經鴻都尚填咽，坐見舉國來奔波. 剜苔剔蘚露節角，安置妥帖平不頗. 大廈深簷與蓋覆，經歷久遠期無佗. 中朝大官老於事，詎肯感激徒媕婀. 牧童敲火牛礪角，誰復著手為摩挲. 日銷月鑠就埋沒，六年西顧空吟哦. 羲之俗書趁姿媚，數紙尚可博白鵝. 繼周八代爭戰罷，無人收拾理則那？方今太平日無事，柄任儒術崇丘軻. 安能以此上論列，願借辨口如懸河. 石鼓之歌止於此，嗚呼吾意其蹉跎.

詩名:宮詞

 * 作者:顧況
 * 詩體:七言絕句
 * 詩文:(押歌韻)玉樓天半起笙歌，風送宮嬪笑語和. 月殿影開聞夜漏，水晶簾捲近秋河.

詩名:玉臺體

 * 作者:權德輿
 * 詩體:五言絕句
 * 詩文:(押微韻)昨夜裙帶解，今朝蟢子飛. 鉛華不可棄，莫是藁砧歸？

詩名:登金陵鳳凰臺

 * 作者:李白
 * 詩體:七言律詩
 * 詩文:(押尤韻)鳳凰臺上鳳凰遊，鳳去臺空江自流. 吳宮花草埋幽徑，晉代衣冠成古丘. 三山半茖青天外，二水中分白鷺洲. 總為浮雲能蔽日，長安不見使人愁.